Тeлeфoн вa бoлaлap - Huquq.uz\n09:15 - 24.04.2020\nАлоқа воситалари кундан-кунга ривожланмоқда. Ҳаётимизни телефонсиз тасаввур қилиш қийин. Бугун ёшу қарининг турли русумдаги уяли телефонларда гаплашаётганини кўриш оддий ҳолга айланди. Лекин кўпчилик бундай телефонлар соғлиққа қандай таъсир қилишини яхши билмайди.\nУч ярим яшар набирам Комронбек менинг ҳамма ҳаракатларимни такрорлайди. Намоз ўқишимни кўриб, саждага эгилсам, уям саждага эгилади. Бирор киши билан телефонда гаплашсам, уям телевизорнинг пультини олиб «гаплашади». Кўчамизда ўйнаётган каттароқ болаларнинг сўкиниши ёки бошқа ёмон одатларини ҳам баъзан тўтиқушдай такрорлаб қолади. Ота-онаси ишдан келиши билан уларнинг телефонига ёпишади. Қани, бермай кўришсин-чи, уйни бошига кўтаради. Телефонни олиши билан «Маша-медвед»ми ё бошқа ўйинни, улар архивга тиқиб ташланган бўлса-да, топиб олиб бош кўтармай томоша қилади.\nҲа, болаларга хос зийраклик, топқирлик, кузатувчанлик ва айни пайтда тақлидчилик хусусиятлари у эсини таний бошлагандаёқ уйғонаркан.\nТелефон – ўйинчоқ\nХўш, болаларимиз билиб-билмай атрофдагиларнинг яхши одатларини эмас, ёмонларини ўзлаштириб олмасликлари учун нима қилаяпмиз? Биз ёмон одатларимизни ёш болага зинҳор кўрсатмаймиз дейсизми? Адашдингиз. Қўлингизда энг сўнгги русумдаги телефон бор-а? Айтайлик, кимдир сизга қўнғироқ қилиб қолди. Ташқарига чиқиб гаплашасизми ёки ичкарида? Турган гапки, овозингизни баландлатиб кичкинтойнинг олдида телефон қилаётган кишига жавоб берасиз. Энди фарзандингизга эътибор беринг. Ҳа, баракалла, у ҳам қўлини қулоғига олиб бориб «телефон»да гаплашишни бошлайди.\nГапнинг индаллосига ўтадиган бўлсак, қўл телефонларига муккасидан кетиб термулаётган, унинг асирига айланаётганлар орасида она сути оғзидан кетмаган болаларнинг кўплиги кишини хавотирга солади.\nФарзандингиз ёки набирангиз телефонда ҳар хил суратлар борлигини, ундаги қандайдир ўйинларни ўйнаганингизни кўрган. Шунинг учун уни сўрагани-сўраган. Келинг, хархаша қилаётган бола овуниши учун унга ҳар доим ўйнаган ўйинчоғи ва… мобиль телефонингизни кўрсатинг. Қай бирини танлайди? Албатта телефонни! Бу матоҳ, ундаги тасвирлар ақлни ром этадиган шундай вируски, болаларимизга ҳам аллақачон юққан. Сал ақлини танигани ва ҳатто мактабга бораётгани ҳам ўзига қўйиб берсангиз, телефонни кеча-ю кундуз қўлидан қўймаса. Бирор бадиий китобдан икки варақ ўқимаса ўқимайдики, телефонга муккасидан кетади. Боласи инжиқлик қилаверса, қулоғи тинчиши учун унга ўша матоҳни қўшқўллаб топшириб қўяётган ота-оналар ҳам оз эмас.\nБеш ёшгача бўлган болалар нега унинг асирига айланиб қолаяпти?\nАнглиялик шифокорлар мобиль телефоннинг организмга зарари кўплигини, турли касалликлар келиб чиқишига сабаб бўлишини исботлашган. Лондонда фаолият кўрсатувчи доктор Вини Курана телефоннинг салбий таъсири билан боғлиқ мия саратони болаларни ҳам четлаб ўтмаётганини, агар бунга эътиборсиз қаралаверса, яқин 10 йил ичида саратондан ҳалок бўладиган болалар сони ошиб боришини билдирган.\n– Дунё олимларининг эътироф этишича, – дейди «Йилнинг энг яхши шифокори – 2019» республика танловининг «Йилнинг энг яхши офтальмологи» номинацияси ғолиби, Қашқадарё вилояти кўз касалликлари шифохонаси офтальмологи Шокир Лутфуллаев, – мобиль телефон айниқса ёш болалар учун ўта зарарли. – Электромагнит тўлқинлар инсон ирсиятидаги тартибнинг бузилишига, ҳужайралар фаолиятининг издан чиқишига, организмдаги маълум бир касаллик вирусларининг фаоллашувига сабаб бўлади, хавфли ўсма касаллигини келтириб чиқаради. Испаниядаги невродиагностика илмий текшириш институти олимларининг фикрича, 11-13 яшар болалар қўл телефони орқали икки дақиқа гаплашса, уларнинг бош миясидаги биоэлектрик ўзгаришлар телефонни қўйгандан кейин ҳам икки соатча сақланиб қолар экан. Болалардаги безовталанган мия фаолияти руҳий муаммоларга, ўқиш қобилиятининг пасайишига олиб келади. Бундан ташқари, мобиль телефонлар болаларнинг организмига, бўйининг ўсишига, иммунитетига, диққатини жамлашига салбий таъсир кўрсатади. Қолаверса, телефондаги ўйинларни узлуксиз ўйнаш оқибатида болаларда умуртқа поғонасининг қийшайиши, кўз хасталиклари кузатилаяпти.\nТелефон ўйинларида вақт ҳам, жой ҳам муҳим эмас, асосийси – ғолиб бўлиш. Аксарият ўйинлар шундай дастурланганки, осонликча ғалабага эришиб бўлмайди. Бола ғолиб бўлиш ниятида соатлаб вақтини беҳуда ўтказаверади. Энг ёмони, «душман»ни ер тишлатиш учун ўзи сезмаган ҳолда тажовузкор бўлиб қолади. Қарабсизки, унда бетоқатлик, шафқатсизлик хусусиятлари шакллана боради. Бир танишим набираси синглисига пичоқ урмоқчи бўлаётганининг устидан чиқибди. Буни акасининг телефонидаги ўйиндан кўрган эмиш.\nБундан бир-икки йил олдин АҚШнинг Кентукки штатидаги мактабларнинг бирида Майкл исмли ўн тўрт ёшли бола уч нафар мактабдошини отиб ўлдиргани, яна беш ўқувчи оғир аҳволда шифохонага ётқизилгани ҳақида ўқигандим. Аниқланишича, ўспирин қонли саҳналарга тўла телефон ва интернет ўйинларига муккасидан кетган экан. Колорадо штатида ўн икки нафар мактабдоши ва ўқитувчисининг ҳаётига зомин бўлган Эрик Харрис ва Виллан Клеболд оқибатда ўз жонларига қасд қилишган.\nБола неча ёшидан мобиль телефондан фойдалангани маъқул?\nШифокорларнинг таъкидлашича, ўн ёшгача бўлган болаларнинг бош мия, кўз, қулоқ, асаб ва суяк тизимлари ҳали тўла шаклланмаган бўлади. Уяли телефон ақлий қобилиятни пасайтириб, асабийлашишга олиб келади, ўқувчини ва унинг атрофидагиларни машғулотлардан чалғитади. Ҳиндистонда ўн олти ёшгача бўлган болаларнинг уяли телефондан фойдаланиши бутунлай тақиқланган. Япония, Франция ва Испанияда ҳам болаларнинг мобиль телефондан фойдаланишида чекловлар ўрнатилган. Мутахассисларнинг фикрича, уяли телефондан фойдаланиш меъёри бир марталик суҳбат учун уч дақиқа атрофида бўлиши, ўн олтига кирмаганларнинг бир марталик суҳбати икки дақиқадан ошмаслиги зарур. Суҳбатлар ўртасидаги оралиқ 20-25 дақиқа бўлганда уяли телефоннинг салбий таъсири камаяди. Болалар бир суткада 30 дақиқадан ортиқ гаплашмаслиги лозим.\nТадқиқотлар шуни кўрсатмоқдаки, болаларнинг смартфон ва планшетлардан фойдаланиши уларда руҳий ҳамда психологик муаммоларни келтириб чиқаради. АҚШлик олимларнинг таъкидлашича, мамлакатдаги тўрт ёшгача бўлган болаларнинг 97 фоизи, оилавий даромадидан қатъи назар, мобиль телефонлардан фойдаланади. Уйқусизлик, семизлик, яккаланиб қолиш, бош мия шиши, саратон хуружи, бармоқларнинг шикастланиши, мулоқот қобилиятининг пасайиши ва ўрганишнинг чекланиши телефон икки яшар болага етказадиган зарарнинг бир қисми экан, холос.\nДунё олимлари бонг уради\nҚўл телефонлари ва интернет тармоғида ахлоққа зид тасвирлар шу даражада кўпайиб кетганки, бу ҳол ёшларнинг одоб-ахлоқи ва маънавиятига салбий таъсир кўрсатмоқда. Статистик маълумотларга қараганда, ҳар йили ер юзида 10 миллиондан ортиқ қиз 18 ёшга тўлмай турмуш қураётган, 16 миллиондан зиёд қиз ҳомиладор бўлиб қолаётган, энг ёмони, бутун дунёда ҳар куни балоғатга етмаганларнинг 2000 нафардан зиёди ВИЧ вирусини юқтириб олаяпти. Бунда мобиль телефон ёки интернетдаги беҳаёликни тарғиб қилувчи ўйинларнинг таъсири йўқ деб ўйлайсизми?\nМаккажўхори донини бодроққа айлантирган телефонлар\nБир куни ҳамкасблар билан мобиль телефонларнинг инсон организмига салбий таъсири ҳақида суҳбатлашиб ўтиргандик. Шунда «Замон» информацион дастурининг Қашқадарё вилоятидаги мухбири Шавкат Аминов телеэкранда ўз кўзи билан кўрган бир воқеани сўзлаб берди:\n– Телевизор томоша қилиб ўтиргандим. Унда мобиль телефонларнинг инсон организмига салбий таъсири ҳақида мунозара бўлаётганди. Бошловчи ўнта замонавий телефонни стол устига айлана шаклида териб чиқди. Унинг ўртасига ликобчада маккажўхори донини қўйди. Ўнта телефонга ҳам бир вақтнинг ўзида қўнғироқ қилинди. Қай кўз билан кўрайки, ликобчадаги маккажўхори донлари худди товада тагига олов ёқиб қиздиргандек, чарс-чарс этиб бодроққа айлана бошлади…\nБу гапдан кейин мобиль телефонларнинг ёшлар организмига салбий таъсири ҳақида бошқа бир нарса дейиш бизнингча ортиқча.


12:11 / 31.12.2017 | Ibroxim | 7339\nАссалому алайкум! Азиз узтозлар, мен намозни ўқишни бошлаганимга сал кам бир йил бўлиб қолди. Саволим шундан иборатки менинг асосий вақтим ўқишда ёки қўшимча дарсларда бўлади. У ерда намоз ўқиш учун шароит йўқ. Шу сабабдан пешин ёки шом номозларим қазо бўлиб қолаяпти. Шунда бу қазони атайин қилаётган бўлмайманми? Бунинг хукми қандай?\nВа алайкум ассалом! Ҳозир намозга шароит йўқ бўлган жойнинг ўзи йўқ. Худди қорнингиз очганида амаллаб шароитини қилиб қорнингизни тўйдирганингиздек нима қилиб бўлса ҳам шароит қилиб намозларни вақтида адо қилинг. Ҳеч бўлмаганда амаллаб фарзини бўлса ҳам ўқиб олиш лозим. Намозга узр йўқ. Аллоҳ таоло “Мааъуун” сурасида марҳамат қилади:\n4. Бир «намозхонлар»га вайл бўлсинки… 5. Улар намозларини унутувчилардир. Яъни намознинг маъноларини, ҳикматларини, инсоннинг виждонини поклашини, қалбда марҳамат-шафқатни қўзғашини унутганларнинг ҳолига вой! Жойи жаҳаннам! Аллоҳ таоло «Анкабут» сурасининг 45-оятида: «…албатта, намоз фаҳш ва мункардан қайтарур», – деган. Ким намоз ўқиса-ю, ёмон ишлардан қайтмаса, у намозини унутганлар жамоатидан бўлади. Ушбу оятларнинг маъноси ҳақида муфассирларимиз бир қанча таъвиллар айтганлар. Абул Олия: «Булар намозни ўз вақтида ўқимайдиганлар, рукуъ ва саждаларини яхшилаб, батамом қилмайдиганлар», – деган. Абдуллоҳ ибн Аббос розияллоҳу анҳу: «Бу шундай намозхонки, у ўзи ўқиган намозидан савоб умид қилмайди ва уни ўқимаса, иқобидан қўрқмайди», – деганлар. Ибн Жарир Тобарий келтирган ривоятда Набий соллаллоҳу алайҳи васалламдан ушбу оят ҳақида сўралганда, «Улар намозни ўз вақтидан орқага сурадиганлар», – деганлар. ("Тафсири Ҳилол" китобидан). Валлоҳу аълам!\nҲожат намозининг вақти\nНомоздан кeйинги сажда\nНамозда йўтал тутса\nНамозда аёллар овози


Сирдарёда зовурга қулаган юк машинаси ичида...\n22.03.2020 18:55 0 2994\nФото: вилоят ФВБ ахборот хизмати\nЖорий йилнинг 22 март куни соат 14-10 да Сирдарё вилояти ЙҲХБ навбатчилик қисмидан вилоят ФВБнинг 1050 қисқа рақамига Мирзабод тумани Боғистон МФЙ Садаф кўчасидаги зовурга ўрнатилган кўприк устидан ҳаракатланаётган Қ.О бошқарувидаги «HAVO» русумли тупроқ ортилган юк автомобили зовурга ағдарилиб, йўловчиси А.С кабина ичида (сувда) қолиб кетганлиги тўғрисида хабар тушган. Бу ҳақда вилоят ФВБ ахборот хизмати маълум қилди.\nВоқеа жойига ФВБ навбатчи махсус қутқарув гуруҳи чиқиб, қутқарувчилар томонидан фуқаро А.С зовур ичидаги юк автомобили кабинасидан олиб чиқилди ва биринчи тиббий ёрдам кўрсатиш учун тез тиббий ёрдам хизмати ходимларига топширилди.\nҲозирда ушбу фуқаронинг аҳволи яхши. У қутқарувчиларга ўз миннаддорчилигини билдирган.\nКоронавирус Кеча, 14:34\n«Менга касал юқмайди», дея кўчада юрган 78 ёшли фуқаро жавобгарликка тортилди\nҲуқуқ 06/04, 15:55\nФарёд ўрнига қувонч. Икки дақиқалик ҳаёт-мамот жанги ҳақида\nҲодиса 01/04, 22:02


Тошкентдаги бокс оқшомининг дастлабки жанги якунланди\n29 май, 2021, 20:05\nТеглар:Профессионал бокс | Тошкент\nБокс кечаси давом этмоқда!\nХабарингиз бор, бугун Ўзбекистон профессионал бокс федерацияси ҳамда SAFPRO промоутерлик компанияси ҳамкорлигида ўзига хос бокс кечаси ташкил қилинмоқда.\nМазкур кечадан 8 та жанг кечаси ўрин олган ва марказий тўқнашувида WBC минтақавий камари учун ҳамюртимиз Ислом Пирманов озарбайжонлик Рауф Агаевга қарши рингга кўтарилади. Шунингдек, бир нечта рейтинг жанглари ҳам ўрин олганди.\nУларнинг дастлабкисида 61,2 кг вазн тоифасида андижонлик Эгамберди Нуриддинов ҳамда наманганлик Темур Дехқонов ўртасида бўлиб ўтди. 4 раунддан иборат рейтинг жангида баҳс юритган ҳар икки чармқўлқоп усталари мухлисларни асло зериктириб қўймади. Қизиқарли ва шиддатли тарзда бўлиб ўтган ушбу жангда дуранг қайд этилди.\nБугунги жанг кечасидан яна 7 тажанг ўрин олган. Шундай экан бизни кузатишда давом этинг!\nТЕЗКОР ХАБАР Ўзбекистонлик боксчи WBC минтақавий камари учун жанг қилди\nТЕЗКОР ХАБАР Тошкентдаги бокс оқшомининг иккинчи марказий жангида WBC Asia камари соҳиби жанг қилди\nТЕЗКОР ХАБАР Тошкентдаги бокс кечасининг 6-жанги ҳам муддатидан олдин якунланди


Гвардиола «Барселона»дан учралган мағлубиятни изоҳлади: Барчасини битта эпизод ҳал қилди\n14:21 / 20.10.2016\n«Манчестер Сити» жамоаси бош мураббийи Хосеп Гвардиола ЕЧЛ гуруҳ босқичининг 3-турида «Барселона»га қарши кечган ва 0:4 ҳисобидаги мағлубият билан якунланган учрашувдан кейинги фикрларини билдириб ўтди.\n«Бравонинг четлатилишидан кейин ўйин тамом бўлди. Клаудио бундай бўлганидан хафа, лекин бу футболнинг бир қисми. Ўйиннинг биринчи қисмида биз фаол бўлдик, прессинг уюштирдик, тўпга эгалик қилдик ва голли вазиятлар яратдик, лекин ўз имкониятларимиздан фойдалана олмадик. Мен бошиданоқ қийин гуруҳга тушганимизни билгандим. Энди биз „Саутҳемптон“ билан ўйинга тайёрланишни бошлашимиз керак», — дея Гвардиоланинг сўзларини келтирган BBC Sport.\nЭслатиб ўтамиз, ушбу учрашувнинг 53-дақиқасида, ўйинда ҳисоб 0:1 бўлиб турган ҳолатда манчестерликлар жамоаси дарвозабони Клаудио Браво жарима майдонидан ташқарисида тўпни қўли билан ўйнади ва майдондан четлатилди. Ўйиннинг қолган қисмида бир киши кам бўлиб қолган Гвардиола шогирдлари яна 3та гол ўтказди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари 19 июль куни Ўзбекистонда булутли ҳаво кузатилади\t15:38, 18 июль 2016\tРеспублика Гидрометеорология марказининг хабар беришича, 19 июль куни Тошкентда ҳаво бироз булутли бўлади, вақти-вақти билан ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 20-22, кундузи 35-37 даража иссиқ бўлади. Қорақалпоғистон Республикаси ва Хоразм вилоятида ҳаво бироз булутли бўлади, вақти-вақти билан ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 35-40 даража иссиқ бўлади.\nБухоро ва Навоий вилоятларида ҳаво бироз булутли бўлади, вақти-вақти билан ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 22-27, кундузи 35-40 даража иссиқ бўлади. Тошкент, Самарқанд, Жиззах ва Сирдарё вилоятларида ҳаво бироз булутли бўлади, вақти-вақти билан ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 33-38 даража иссиқ бўлади. Қашқадарё ва Сурхондарё вилоятларида ҳаво бироз булутли бўлади, вақти-вақти билан ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 22-27, кундузи 35-40 даража иссиқ бўлади. Андижон, Наманган ва Фарғона вилоятларида ҳаво ўзгариб туради, айрим туманларда қисқа муддатли ёмғир ёғиб, момақалдироқ бўлиши мумкин. Ғарбдан секундига 7-12 метр тезликда шамол эсади. Кечаси 20-25, кундузи 33-38 даража иссиқ бўлади. Республикамизнинг тоғли ҳудудларида ҳаво ўзгариб туради, айрим туманларда қисқа муддатли ёмғир ёғиб, момақалдироқ бўлиши мумкин. Ғарбдан секундига 7-12 метр тезликда шамол эсади. Кечаси 10-15, кундузи 22-27 даража иссиқ бўлади.\nДиққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Универсиада – 2016


Текин маҳсулот инсонларни не кўйга солади?\n17:00 / 26.08.2016\nБирорта маҳсулотнинг тақдимоти ёки компания маҳсулотларининг кўргазмаси ўтказилса, албатта дастурхон ёзилади, ноз-неъматлар тортиқ қилинади. Текин бутерброд, шарбатлар ёки канцелярия буюмлари тақдим этилса, одамларнинг ҳолини кўринг... Тўғрисини айтганда, бундай ҳолатни кузатиш жуда ёқимсиз ва ачинарли.\nБундайларга қараб ўйланиб қоласан киши: шу қадар оч қолганмикан? Баъзилар 3-4та бир хил маҳсулотни (кичик маҳсулот) сумкаларига солишгача бориб етишади.\nМосква халқаро автосалони. Журналистлар куни. Ҳар ярим соатда турли стендларда тақдимотлар бўлмоқда. Оломон бир стенддан бошқасига қараб ҳаракатланмоқда, тақдимотни кузатмоқда ва у тугаши билан дарҳол тақдимот буюмлари солинган пакетларга ёпишмоқда, худди бошқалардан ўзиб кетиши керакдек бирйўла 2-3тасини олишмоқда, кейин эса қўлларида пакет билан дастурхонга қараб чопишмоқда - бутербродлар, ичимликлар... Еб-ичиб қолиш керак, ахир!\nКундузги соат 12. Бу бир кун ичидаги олтинчи тақдимот - олтинчи марта егуликлар тарқатилиши бўлса-да, ҳамма оч.\nДастурхондан тортиб кетишмасидан пакетни олиб, нарсаларни солиб, еб-ичиб, дастурга қараб, кейинги стендга ўтиш керак, у ерда ҳам худди шу ҳолат такрорланади...\nОдамларнинг кийимларига эътибор беринг ва егулик учун навбатда турганларни таққосланг - ўша-ўша кишилар.\n10 дақиқадан сўнг аҳвол мана бундай - ичидан ҳамма нарса олинган бўш пакетлар, ташлаб кетилган рисолалар, матбуот релизлари... Пакетни булар учун олишмаган-да! Бу қоғозларнинг кераги йўқ.\nАсосийси - егуликлар ва совға-саломларни қўлдан бой бермаслик. Мана кўргазма ва тадқиқотларнинг салбий томонлари.\nБундай ҳолатлар ўзимизда ҳам бисёр. Бирор янги дўкон очилиши ёки маҳсулотлар тақдимотида текин деса, чопадиганлар талайгина. Нега шундай? Қорин очлигиданми ё кўз очлигими бу? Хулоса чиқариш ўзингиздан, шунчаки бунинг ташқаридан нақадар аянчли манзара ҳосил қилишига ўзингиз ишонч ҳосил қилинг.\nМанба: s.anashkevitch@me.com (aquatek_filips)\nкомпания кўргазма маҳсулот\n“Ўзстандарт” Ўзбекистон бозорига кириб келган хавфли маҳсулот ҳақида огоҳлантирди\nArtel, Akfa ва Royal корхоналари халқаро Aqua Therm Moscow 2018 кўргазмасида иштирок этмоқда


13 июль мотам куни. Тўқаев қозоғистонликларга мурожаат қилди\n21:35 / 08.07.2020\nҚозоғистон Республикаси президенти Қосим Жўмарт Тўқаев телевидение орқали Қозоғистон халқига мурожаат қилди. Мурожаат матни Оқўрда расмий сайтида эълон қилинди.\nЎз нутқида коронавирус билан боғлиқ ҳолат жиддий ва мураккаб ҳолда қолаётганини таъкидлаб ўтган.\n«Коронавирус таҳдидига етарлича баҳо бермаслик мумкин эмас. Буни оддий грипп деб ўйлаш – хато. Бу анча айёр ва хавфли касаллик. Жаҳонда касалланганлар сони қарийб 12 миллионга етди, қурбонлар сони ортиб бормоқда», деган Тўқаев\nҚозоғистон президенти пандемия бошиданоқ дадил ва қатъий чоралар кўрилгани кўплаб қурбонларнинг олдини олганини, бироқ карантин чораларига оммавий равишда эътиборсизлик қилиниши, ССВнинг тизимли хатолари, ҳокимларнинг сусткашлиги иккинчи тўлқинга сабаб бўлганини, шу туфайли давлат комиссияси томонидан бутун мамлакат бўйлаб икки ҳафталик карантин жорий қилиниши тўғрисида қарор қабул қилинганини таъкидлаган.\n«Бу тўғри қарор. Айни пайтда вазият барқарорлашганининг илк белгилари пайдо бўлди. Лекин бўшашишга эрта. Келаётган ҳафталар пандемияга қарши курашда ҳал қилувчи бўлади», деган Тўқаев.\nМамлакат касалхоналарида коронавирусга чалинган беморлар учун ўринлар кўпайтирилмоқда. Уларнинг сони 70 фоизга оширилиб, 43 мингтага етказилади. Тестлар сони суткасига 40 мингтага оширилади.\nТўқаевнинг сўзларига кўра, дори препаратлари, ўпкани сунъий шамоллатиш аппаратлари ва бошқа шошилинч чоралар учун 150 миллиард тенге йўналтирилади.\n«Таассуфки, касаллик қозоғистонликларни ҳаётдан олиб кетмоқда. Расмий маълумотлар ортида юзлаб оилаларнинг кулфати турибди. Кимдир отаси, онаси, акаси, синглиси, ўғли, қизини йўқотган. Мен вафот этганларнинг яқинлари ва қариндошларига ўз таъзиямни изҳор этаман. Бу барчамизнинг умумий фожиамиз.\nШу сабабли мен 13 июлни пандемия туфайли вафот этган қозоғистонликлар хотирасига мотам куни деб эълон қиламан», деган Тўқаев.


Грузияга енгилган Ўзбекистон терма жамоаси, Зиданни қўллаб-қувватлайдиган Роналду ва Неймарни сотишни хоҳлаётган «ПСЖ». Энг сўнгги спорт янгиликлари - Daryo\n22:11, 15.11.2021 47396\nДунё ва ўзбек спортига оид 15 ноябрь кунининг энг муҳим хабарлари дайжести билан танишинг.\nЎзбекистон терма жамоаси ўртоқлик ўйинида Грузияга мағлуб бўлди\nФутбол бўйича Ўзбекистон терма жамоаси ўртоқлик ўйинида Грузияга мағлуб бўлди. Учрашув тақдирини ҳал қилиб берган ягона гол 40-дақиқада Давид Волков томонидан киритилди.\nШу тариқа Ўзбекистон терма жамоаси Сречко Катанец бошчилигида кетма-кет 2-ўйинда мағлубиятга учради. Жамоа бунгача Иорданияга 0:3 ҳисобида мағлуб бўлганди.\n«Насаф» қолдирилган тур ўйинида «Қўқон-1912»ни енгди\nФутбол бўйича Ўзбекистон Суперлигасининг қолдирилган 24-туридан ўрин олган ўйинда «Насаф» ўз майдонида «Қўқон-1912»дан 3:1 ҳисобида устун келди.\n«Насаф» ушбу натижадан кейин 44 очко билан 3-ўринга кўтарилиб олди. «Қўқон-1912» эса 32 очко билан 8-поғонадан жой олган.\nЎзбекистон самбо терма жамоаси ЖЧ да 2-ўринни эгаллади\nТошкент шаҳрида 12—14 ноябрь кунлари самбо бўйича Жаҳон чемпионати ўтказилди.\nМусобақада иштирок этган ўзбекистонлик самбочилар умумий ҳисобда 11 та медал қўлга киритди. Терма жамоа аъзолари 3 та олтин, 5 та кумуш ва 3 та бронза медалларига эга чиқди.\nҚуйидаги спортчилар мусобақада ғолиб ва совриндор бўлди:\n-58 кг: Баҳодир Бакиев (жанговар самбо)\n-88 кг: Ихтиёр Эшмуродов\n-79 кг: Улуғбек Раҳмонов\n-64 кг: Ойбек Солиев (жанговар самбо)\n-50 кг: Сабина Давлатова\n-79 кг: Фурқат Рўзиев (жанговар самбо)\n-88 кг: Соҳибжон Ҳасанбоев (жанговар самбо).\n-59 кг: Ибодатхон Агожонова\n+98 кг: Ҳакимжон Исмоилов (жанговар самбо)\n-71 кг: Истам Қудратов.\nУшбу натижа орқали Ўзбекистон терма жамоаси Жаҳон чемпионатини умумжамоа ҳисобида иккинчи ўринда якунлади. Биринчи ўринни Россия вакиллари эгаллаган бўлса (8 та олтин, 6 та кумуш, 4 та бронза), кучли учликка Беларусь терма жамоаси (3 та олтин, 5 та кумуш) якун ясади.\nРоналду «Манчестер Юнайтед» бош мураббийлиги учун Зиданни қўллаб-қувватлайди\n«Манчестер Юнайтед»да мураббийлар алмашинуви рўй бериши мумкин.\nОле-Гуннар Сульшер жамоанинг сўнгги пайтлардаги қониқарсиз натижалари сабаб истеъфога чиқарилиш эҳтимоли мавжуд. Унинг ўрнига асосий номзод сифатида «Реал» собиқ бош мураббийи Зинедин Зидан кўрилмоқда.\nManchester Evening News хабарига кўра, «Манчестер Юнайтед» ҳужумчиси Криштиану Роналду агар Сульшер истеъфога чиқарилса, Зидан вариантини қўллаб-қувватлашини айтган.\nДани Алвес «Барселона»да энг кам маош олади\nДани Алвес «Барселона»га қайтиш учун кам маошга рози бўлди, деб ёзмоқда Diario Sport.\nҚайд этилишича, 38 ёшли футболчига белгиланган маош жамоадаги энг паст маош ҳисобланади. Шу билан бирга, бразилияликнинг шартномасида бонус қисми ҳам кўзда тутилган бўлиб, у ютуқлар ва қўлга киритилган совринларга боғлиқ бўлади.\nАлвес ЖЧ—2022 бошлангунга қадар, яъни бир йил муддатга шартнома имзолашни истаган эди, аммо мавсум охиригача мўлжалланган келишувга рози бўлди.\nКлуб матбуот хизмати бразилиялик ҳимоячи тиббий кўрикдан муваффақиятли ўтгани ва 15 ноябрь куни жамоа билан илк машғулотини ўтказганини эълон қилди.\nМората — 7 йил ичида Испания терма жамоасида энг кўп гол урган футболчи\nИспания терма жамоаси ҳужумчиси Альваро Мората ЖЧ—2022 саралаши доирасидаги Швецияга қарши ўйинда (1:0) ягона голга муаллифлик қилди.\n«Ювентус» ҳужумчиси учун бу терма жамоа сафидаги 23-гол бўлди. Бунинг учун унга 50 та ўйин керак бўлди.\nМората 2014 йилнинг ноябридан, яъни Испания терма жамоасидаги дебютидан кейин бошқа ҳеч қайси футболчи Испания терма жамоаси сафида бунча кўп гол ура олмаган. Агар сўнгги 7 йилдаги давр олинса, Альваро энг яқин таъқибчисидан 10 та голга олдинда.\n«ПСЖ» президенти Неймарни сотиб юбормоқчи\n«ПСЖ» ҳужумчиси Неймар 2021/2022 йилги мавсум охирида жамоани тарк этиши мумкин, деб хабар беради El Nacional.\nМанбанинг хабарига кўра, Париж клуби президенти Носир Ал-Ҳелайфи ёзги трансферлар вақтида Неймарни сотиш ҳақида ўйламоқда. «ПСЖ» раҳбари ушбу трансфердан максимал даражада кўпроқ маблағ олишни кутмоқда.\nАл-Ҳелайфи бразилияликнинг эҳтимолий трансфери юзасидан Европанинг бир қатор клублари билан боғланган. Бу клублар қаторида Англия жамоалари ва «Барселона» борлиги айтилмоқда.\n06:08, 22.12.2021 109877\n«Шунақа зўрми? Бир ерга кириб чиққандан кейин мулла минган эшакдек бўлиб қолади». Одил Аҳмедовга 13 йил аввал Намангандаги ўйиндан кейин полковник қаматиш билан таҳдид қилгани маълум бўлди\n23:50, 20.12.2021 75828\n«У казинода миллионлаб доллар ютқазар ва ўзини дунёни ушлаб қўйгандек тутарди». Қимор, ичкилик ва кўнгилхушлик гирдобидан чиқишга муваффақ бўлган Мэнни Пакьяо ҳикояси\n16:35, 26.12.2021 52632\nЎФА вице-президентига айланган Одил Аҳмедов, Элдор Шомуродов яна тенгсиз. Ўзбек футболида 2021 йилнинг энг яхшилари аниқланган маросимдан фоторепортаж\n07:25 Бугун 18\n06:42 Бугун 1742\n06:39 Бугун 2002\n23:57, 18.01.2022 7977\n15:59, 17.01.2022 79631\n09:22, 17.01.2022 73982\n18:25, 17.01.2022 70547\n22:14, 17.01.2022 66890


'Туркманистонда кўп нарса ўзгармади. Ўзгарган бўлса ҳам ёмон томонга ўзгарди ' - BBC O'zbek\n'Туркманистонда кўп нарса ўзгармади. Ўзгарган бўлса ҳам ёмон томонга ўзгарди '\nАннасултон (ҳақиқий исми эмас), Туркманистон масалаларини ёритувчи журналист\n1991 йили Совет Иттифоқи қулаган вақти мен ўттизга яқинлашиб қолгандим. Хорижий матбуот воситаларидан бирида Туркманистон масалаларини ёритиб келардим. Иттифоқ қулашидан аввал ва дастлабки йилларида ҳам Туркманистонга тез-тез сафар қилиб, вазиятни ва жараёнларни ўрганиб, мақолалар ёзиш имконига эга эдим.\nҲеч қачон мустақил туркман давлатига эга бўлмаган туркманлар учун бу ҳодисалар ўта муҳим эди. Туркманлар ўзлари мустақил яшаганлар, лекин уларда давлат бўлмаган. Улар ҳамиша йирикроқ ва каттароқ бир кучнинг таъсири остида бўлганлар, Форс империяси дейсизми, ўзбек хонларими ва кейинчалик Россия ва Совет Иттифоқи. Совет Иттифоқининг қулаши мен учун анчадан бери кутган ҳодисам эди. Кўплар учун бу хабар ўта кўтаринки руҳ ва умидлар бағишлаганди.\nМустақилликдан кейини мен Туркманистон энди ўз мустақил йўлидан ривожланади, деб умид қилгандим. Унгача Туркманистондаги ҳар бир соҳа назардан четда қолдирилганди. Газ захирлари қазиб чиқарилиб, мамлакатнинг бошқа қисмларига юбориларди. Зиёлилар, таълим -тарбияга яхши эътибор берилмасди. Туркманлар асл туркман бўла олишмасди, яхши ишга жойлашиш учун рус тилини ўрганиш ва ёки ҳатто рус миллатига мансублар билан турмуш қуришга тўғри келарди. Мустақилликни туркманлар анчадан бери ўзлари хоҳлаган ҳаёт тарзини кечиришга имкон туғдирувчи омил сифатида кўрдилар.\nАфсуски, бу умидлар рўёбга чиқмади. Авваллари мен Туркманистонга бориб- келиб юриш имконига эга бўлган бўлсам, 1993 йилдан бери бу имкон ҳам йўқолди. Мамлакат ташқи дунё учун эшикларини ёпиб олди. Туркманларнинг ҳар бир қадами қаттиқ назорат остига олиниб, хориж билан алоқалар узилди, мамлакат иҳоталаниб қолди. Ижобий ўзгаришлардан фақатгина кирилл алифбосидан лотин алифбосига ўтиш ва туркман тилига бир қадар кўпроқ эътибор берила бошлагани бўлди, деб ўйлайман холос.\nЯшаш шароитларига келсак, булар яхшиланмади. Иттифоқ қулаши билан ҳаёт даражаси тушиб кетди. Мамлакатда йирик газ ва нефт захирлари бўлишига қарамай оддий аҳоли бундан кўп наф кўрмаяпти. Иш топиш ҳануз муаммо. Фақатгина Ашхабод ривожланмоқда, ва бутун мамлакатдан одамлар пойтахтга келиб, иш топишга ҳаракат қиладилар. Мамлакатнинг бошқа қисмларига эса эътибор қаратилмаяпти, ҳануз қашшоқ ҳолда қолган. Газ ва нефтдан тушадиган даромадларни ҳукумат мутлақ назорат қилади ва аксар пуллар пойтахтдаги йирик қурилиш лойиҳаларига сафрланмоқда. Оддий аҳоли ҳаётини яхшилаши мумкин бўлган деярли ҳеч нима қурилмаяпти. Баъзи шифохона ва мактаблар қурилган, лекин улар қуруқ бино, ичида на ускунаси ва на мутахассиси бор.\nФикримча Туркманистон мустақилликдан 20 йил ўтган бўлса ҳам ҳануз ўтиш даврида турибди. Чунки совет даврида раҳбар вазифаларда бўлган шахслар ҳамон ўз ўрнида, ҳамон бошқарувда. Совет давридан қолган дунёқараш сақланиб қолган. Иқтисодий, сиёсий ва ижтимоиий масалаларга ёндошув ҳам ўшандайлигича. Шунинг учун кўп нарса ўзгармаган. Ўзгарган бўлса ҳам ёмон томонга ўзгарган. Одамлар ҳануз янги авлод келиб, ижобий ўзгаришларга қўл урумикан деган умид билан яшамоқдалар. Шахсан мен бу умид қаердан келаётганини билмамайман. Чунки бу бир ҳаёлотга ўхшайди, реал умид эмас. Мамлакат шўролар даврида қандай бўлса шундайлигича қолмоқда.


«New Delhi Times»: Ўзбекистон Президентининг иқтисодий ислоҳотлари ўз самарасини бермоқда\nДEҲЛИ, 27 январь. /«Дунё» АА/. Ҳиндистоннинг етакчи газеталаридан бири - «New Delhi Times» веб-саҳифасида бош муҳаррир Анкит Шриваставанинг «Шавкат Мирзиёев Президентлик даври Ўзбекистон тараққиётининг янги босқичини бошлаб берди» сарлавҳали мақоласи чоп этилди, деб хабар бермоқда «Дунё» АА мухбири.\nМуаллиф Шавкат Мирзиёев Ўзбекистон Президенти этиб сайлангандан бери мамлакат нафақат мислсиз кенг қамровли ривожланиш даврини бошдан кечираётгани, балки Марказий Осиёда етакчи кучга айланиб, халқаро майдонда ўз мавқеини мустаҳкамлаганини таъкидлаган.\nПрезидент Шавкат Мирзиёев ўз лавозимига киришганидан бери демократияни ривожлантириш ва иқтисодий ўсишга қаратилган изчил ва дадил қарорларни қабул қилди. Нашр Ўзбекистон раҳбарининг қарашлари унинг «Халқ давлат органларига эмас, балки давлат органлари халққа хизмат қилиши керак» деган сўзларида аниқ ўз ифодасини топганига эътибор қаратган.\n«Ўзбекистон Президентининг иқтисодий ислоҳотлари ижобий натижалар бермоқда. COVID-19 пандемияси жаҳон иқтисодиётига жиддий таъсир қилган бўлсада, мамлакатда ижобий ўсиш суръатлари кузатилди, - дея таъкидлайди Анкит Шривастава. - 2020 йилнинг биринчи ярмида Ўзбекистонда ялпи ички маҳсулот (ЯИМ)нинг реал ўсиши 0,2 фоизни ташкил этди. Жаҳон банки Ўзбекистонда ЯИМ ўсиши 2021 йилда 4,3 фоиз ва 2022 йилда 4,5 фоизни ташкил этишини тахмин қилмоқда».\nГазетада ёзилишича, Президент Шавкат Мирзиёев Ўзбекистоннинг халқаро обрўсини, айниқса, Марказий Осиёдаги минтақадаги мавқеини юксалтирди. COVID-19 пандемияси пайтида у инфекция тарқалишига қарши курашиш бўйича қўшма тадбирларни ишлаб чиқишда пешқадамлик қилди. Ўзбекистон Қирғизистон ва Тожикистонга инсонпарварлик ёрдами кўрсатди.\nМуаллиф Ўзбекистон Президентининг Марказий Осиёда минтақавий ҳамкорликни ривожлантиришга содиқлигини таъкидлаган. Давлат раҳбари Бирлашган Миллатлар Ташкилоти ҳузурида Транспорт-коммуникация алоқаларини ривожлантириш минтақавий марказини очишни таклиф қилди, деб қайд этилади материалда.\nМақолада Ўзбекистон Президенти, шунингдек, БМТнинг Глобал антитеррор стратегияси доирасидаги Минтақавий қўшма режанинг 10 йиллик натижалари ва келгуси истиқболларига бағишланган халқаро конференция ўтказишни қўллаб-қувватлаши ҳақида маълум қилинган.\nЎзбекистоннинг ушбу таклиф ва ташаббуслари Марказий Осиё давлатларининг нафақат иқтисодий ва минтақавий мавқеини, балки минтақа хавфсизлигини ҳам мустаҳкамлайди.\n«Ўзбекистоннинг Марказий Осиё минтақавий хавфсизлигидаги мавқеи халқаро даражада мустаҳкамланиб бормоқда», - деб хулоса қилган газета бош муҳаррири.\nЎзбекистон мавзуси Хитой ОАВ саҳифаларид...\nЯнги Ўзбекистон ҳаётида рўй бераётган барча муҳим ўзгариш ва янгиланишлар Хитой оммавий а...\nАҚШдан муносабат: Инсон ҳуқуқ ва эркинли...\n«The Bukharian Times» ҳафталик газетасида Ўзбекистон Президентининг БМТ Инсон ҳуқуқлари бў...


«Oʻqituvchi» нашриётида ўқитувчилар кунига бағишланган тадбир...\n28.09.2018 15:44 0 284\nЎзбекистон матбуот ва ахборот агентлиги тизимидаги «Oʻqituvchi» нашриёт-матбаа ижодий уйи ходимлари ўз устоз ва мураббийларини байрам билан табрикладилар.\nБир неча йилдан бери, юртимизда 1 октабр – Ўқитувчи ва мураббийлар куни умумхалқ байрами сифатида нишонлаб келинади. Ўқитувчи ва мураббийлар касбини эъзозлаш, меҳнатини муносиб рағбатлантириш мақсадида 2018 йил 28 сентабрь куни «Oʻqituvchi» нашриёт-матбаа ижодий уйи ходимлари ўз устоз ва мураббийларини табриклаб, байрам тадбирини ўтказди.\nТадбирда кўп йиллар давомида нашриётда ўз фаолиятини олиб борган, ўз соҳасида самарали меҳнат қилган, талайгина шогирдларга билим берган, уларда касбга муҳаббат туйғусини уйғота олган, ёши улуғ устоз ва мураббийлар қатнашишди.\nТадбирни « Oʻqituvchi» НМИУ директори Сирожиддин Хуснутдинов ўз байрам табриклари билан очиб берди.\n‒ Касбимиз шижоатли ёшлар қўлига ўтаётганидан жуда хурсандмиз. Байрамларда ҳамкасблар билан мана шундай давраларда дийдор кўришиш имкониятини берган нашриётнинг ёш ходимларидан миннатдормиз, ‒ дейди бош муҳаррир лавозимида фаолият юритган Абдулла Ҳасанов.\nТадбир давомида шу даргоҳнинг фидойилари бўлган устозларга бағишлаб байрам дастурхони ёзилди. Уларга нашриёт томонидан эсдалик совғалари улашилди.\nбайрам табрик ўқитувчи ва мураббийлар куни\nЖамият 01/10, 08:08


Ғиждувон туманида давлат солиқ хизмати ходимлари ёш тадбиркорларга ишончли ҳамкор бўлмоқдалар | BETAKROR BUXORO!\nҒиждувон туманида давлат солиқ хизмати ходимлари ёш тадбиркорларга ишончли ҳамкор бўлмоқдалар\nҒиждувон туманида прокуратура органлари ва давлат солиқ хизмати органлари ходимларидан иборат ишчи гуруҳи томонидан солиқ тўловчиларга кўмаклашиш ва улар билан манзилли ишлаш, яъни хўжалик юритувчи субъектларга ҳуқуқий маслаҳатлар бериш орқали ҳудудда хуфиёна иқтисодиётнинг олди олинмоқда ва норасмий фаолиятларга чек қўйилмоқда.\nБугунги кунда Ғиждувон туманида товар айланмасини 1 миллиард сўмдан ошган корхоналар 152 тани ташкил этади. Шундан 107 таси юридик шахс ва 45 таси (ЯТТ) якка тартибдаги тадбиркорлардир.\nКуни-кеча Ишчи гуруҳи ходимлари Ғиждивон тумани Сардор МФЙ Шарқ кўчасида жойлашган “Ширин олам” оилавий корхонасида бўлиб, корхона раҳбарига фаолият тури ва йиллик товар айланмасига қараб умубелгиланган солиқ тўловига ўтиш ва ҚҚС (қўшилган қиймат солиғи) тўлови режимини тўғри танлашда тегишли маслаҳатларни бердилар.\nМазкур корхонада айни пайтда 4 нафар ишчи доимий иш ўрни билан таъминланган. Қувонарлиси, корхона раҳбари ёш бўлишига қарамай, фаолиятини янада кенгайтириш ниятида. Яъни яқин келажакда у нон ва нон махсулотларини ишлаб чиқаришга мўлжалланган қиймати 500 миллион сўмлик замонавий ускуналарни харид қилиб ишлаб чиқариш цехи фаолиятини йўлга қўйишни режалаштирилган. Эътиборлиси, ушбу цех ишга тушгангач яна 8 нафар шу ерлик ёшлар доимий иш билан таъминланади.\nДавлат солиқ хизмати ходими қонуний фаолият юритаётган ушбу тадбиркорнинг чин маънодаги кўмакчиси сифатида ёш тадбиркорларга хукуматимиз томонидан берилган енгилликлар ва солиқ имтиёзларини тушунтириб қайтди.\nҒиждувон туманида Мироншох Истамовга ўхшаган ибратли тадбиркорлар жуда кўп. Аммо, ҳукуматимиз томонидан тадбиркорларга берилаётган енгиликлар ва имтиёзларга қарамай, бу ерда амалдаги тартиб-қоидаларни четлаб ўтишга уринаётганлар ҳам учраб турибди.\nДавлат солиқ хизмати ходимлари хизмат фаолиятини амалга оширишлари давомида ана шундай тадбиркорлар билан учрашган ҳолда уларни тўғри йўлга солишга эришмоқдалар.\nТуманнинг Файзулла Хўжаев МФЙ Муқумий кўчасида фаолият юритиб келаётган ЯТТ (якка тартибдаги тадбиркор) Азмиддин Хайриддинов кўпдан буён мебель ишлаб чиқариш фаолияти билан шуғулланади. Гап шундаки, ушбу тадбиркорга туман давлат солиқ хизмати ходими томонидан 2019 йил 1 январдан бошлаб юридик шахс сифатида фаолиятини давом эттириши зарурлиги айтиб ўтилганига қарамай у якка тартибдаги тадбиркор сифатида фаолият юритаётган эди.\nШу боис, ишчи гурухи ходими яна бир бор унинг ишлаб чиқариш цехида бўлиб, унга бугунги кунга қадар қурилиш, акфа, дераза ром ясаш, мебель ишлаб чиқариш, автомойка, цемент сотиш фаолияти билан шуғулланган якка тартибдаги тадбиркорлар 2019 йил 1 январдан бошлаб юридик шахс сифатида иш юритиши шартлиги ва ушбу тартибнинг тадбиркор учун афзаллик томонлари айтиб ўтилди.\nЭътиборлиси, бундан хулоса чиқарган тадбиркор шу куннинг ўзидан кечиктирмай давлат хизматлари марказининг сайёр штабида юридик шахс сифатида рўйхатдан ўтди.\nМаълумки, 2019 йил 1 январдан бошлаб ижара шартномаларини солиқ органларида мажбурий ҳисобга қўйиш тартиби ўрнатилди ва кўчмас мулкни ижарага бериш шартномаларини мажбурий нотариал тасдиқлаш талаби бекор қилинди.\nТаъкидлаш лозимки, ушбу янгилик ижарага берувчи ва олувчилар учун анча қулайликлар туғдирмоқда.\nҒиждувон тумани мисолида айтадиган бўлсак, давлат солиқ инспекциясида бир куннинг ўзида 20 дан ортиқ ижара шартномалари хеч қандай оворагарчиликларсиз расмийлаштириб берилди.\nЮқорида таъкидлаганимиздек, туманда Ишчи гуруҳи ходимлари томонидан тизимли ишлар амалга оширилмоқда. Шунга қарамай, ҳудудда кўплаб тадбиркорлар томонидан тўлов терминалларидан фойдаланмаслик ва назорат касса машиналарини ишлатмаслик ҳолатлари учраб турибди.\nБу каби ҳолатга тумандаги Хўжайи Жаҳон савдо комплексида гувоҳ бўлдик.\nЖумладан, ҳудуддаги 11-дўконда савдо фаолияти билан шуғулланувчи якка тартибдаги тадбиркор Дилфуза Жўраева харидорларга харид чекини бериш ва савдодан тушган нақд пулларни унинг хотирасига киритмаган. Ўзига тегишли назорат касса китобида кунлик савдо тушумини охирги маротаба 2018 йилнинг 22 февралида қайд килгани таажжубли.\nМазкур савдо комплексининг 5 дўконида атир упалари савдоси билан шуғулланиб келаётган Жонибек Шамсиевнинг ҳам дўконида НКМ (назорат касса машинаси) урнатилганига қарамай, ундан асло фойдаланмаган. Унга тешили назорат касса китоби кўздан кечирилганда эса кунлик савдодан тушган тушумлар ушбу китобда умуман қайд этилмагани аниқланди.\nКўриниб турибдики, тадбиркор кунлик савдо пулларини яшириш орқали солиқдан қочишга ҳаракат қилмоқдалар.\nЎрганишлар давомида 40 дан ортиқ тадбиркорларнинг назорат касса машинасисиз фаолият юритаётганлиги ҳам аниқланиб, уларга назорат касса машинасини харид қилишда ва давлат солиқ органларида рўйхатга қўйишда ёрдамлашилди.\nҲисоб рақамсиз фаолият юритиб келаётган 150 га яқин якка тартибдаги тадбиркорларга ҳудуддаги тижорат банкларида ўзларининг ҳисоб рақамларини очдишга кўмаклашилди.


5 Июл 2019 4384\nЎзбекистон Республикаси Соғлиқни сақлаш вазирлиги ҳузуридаги Фармацевтика тармоғини ривожлантириш агентлиги томонидан Sanofi компанияси кўмагида «Қалбакилаштирилган ва контрафакт дори-дармон воситаларига қарши кураш» мавзусида халқаро конференция ташкил этилади.\nТадбир «Wyndham» меҳмонхонасида соат 9:00 дан 16:00 га қадар бўлиб ўтади.\nТадбир доирасида соат 10:45 да конференциянинг асосий спикерлари иштирокида пресс-бирфинг ташкил этилади. Унда мутасаддилар қалбакилаштирилган ва контрафакт дори-дармонларни ишлаб чиқариш ва тарқатишнинг ўсиши каби долзарб муаммо юзасидан ўз фикр-мулоҳазаларини биилдиришади.\n- Виолен де Вильмор хоним, Франциянинг Ўзбекистон Республикасидаги Фавқулодда ва мухтор элчиси;\n- Сардор Қориев, Фармацевтика тармоғини ривожлантириш агентлиги директори;\n- Жоффруа Бессо, Sanofi компаниясининг қалбаки дори воситаларига қарши курашиш бўйича глобал бўлими раҳбари.\nСизни кутиб қоламиз! Иштирокингизни тасдиқлаш учун Елена Аблякимова билан боғланишингизни сўраймиз (тел/телеграм +998 97 7591211).


Мурод Исмоилов: "Менга "Нефтчи"дан таклиф тушгани йўқ" / CHAMPIONAT.asia\n20:00ОЧЛ. Захирасида уч футболчи қолган “Ал-Ҳилол” "Шаҳр Ходро"га қарши учрашувни бошлади (онлайн ҳисоб) 6 20:00Coca Cola Суперлига. "Навбаҳор" - "Андижон" 0:0 28 19:44Жамшид Саидов: "Ўйин тақдири биринчи бўлимда ҳал бўлганди" 2 19:35АПЛ. “Челси” – “Ливерпуль”. Асосий таркиблар 20 19:30Андрей Микляев: "Ўйин бобида рақибдан устун эдик" 0 19:20Расман: Виталий Денисов “Томь” аъзосига айланди 7 19:20РПЛ. Остон Ўрунов майдонга тушди! (МАТНЛИ ТРАНСЛЯЦИЯ) 8 18:55Диққат! championat.asia сайти танлов эълон қилади 2 18:52Coca Cola Суперлига. "Локомотив" сафарда "Бухоро"дан устун келди 13 18:30Шоу: "Таркибни кучайтириш керак" 4 18:28"Шаҳр Ходро" - "Ал Ҳилол". Асосий таркиблар маълум 10 18:16Франция. ПСЖ йирик ҳисобда ғалабага эришди 2 18:04Про лига. "Истиқлол" ўз майдонида "Оқ-тепа"га мағлуб бўлди 2 17:54АПЛ. Соннинг бенефисига айланган учрашувда "Тоттенхэм" йирик ҳисобда ғалаба қозонди 24 17:30А Серия. "Наполи" қийин ғалабага эришди 1\nМурод Исмоилов: "Менга "Нефтчи"дан таклиф тушгани йўқ"\n20 июн 17:00\nТеглар : интервью НефтчиМурод ИсмоиловТурон\nХабарингиз бор, яқинда таниқли мутахассис Мурод Исмоилов Яйпаннинг "Турон" клубида иш бошлади.\nТажрибали мураббий клуб академияси директори, шунингдек таҳлилчи мураббий лавозимларида иш олиб боради. Биз Мурод Исмоилов билан боғланиб, мазкур масала юзасидан интервью ташкил этдик.\n- Мурод ака, "Турон" клубида иш бошлаганлигингиз билан табриклаймиз. Айтингчи, кутилмаганда юз берган воқеа қандай содир бўлди?\n- Раҳмат табрик учун. "Турон" клуби фаолиятини анчадан буён кузатиб келаман, ўз олдига юқори мақсадларни қўйиб келаётган жамоа ҳисобланади. Клуб хомийлари Олимхон ва Қодирхон Аҳмедовлар жамоага барча шароитларни яратиб беришмоқда. "Турон" клуби президенти Абдуваҳоб Аҳмадалиев ёш интилувчан раҳбар ҳисобланади. Улар менга клубда ишлаш таклифини беришганида учрашиб гаплашдик, режалар ва мақсадлар ҳусусида суҳбатлашдик. Уларнинг жамоа олдига қўяётган вазифалари менга маъқул келди ва ўзаро келишувга эришдик.\n- Сиз "Турон" футбол клуби академияси директори лавозимида иш бошлаётган экансиз. Келажакдаги режалар хусусида нималарни айта оласиз?\n- Айни вақтда клуб академиясини тўлиқ ишга тушириш бўйича ҳаракатлар олиб борилмоқда. Бугунга қадар ҳам клуб қошида ёш футболчиларни тайёрлаш бўйича гуруҳлар мавжуд бўлган. Бу гуруҳларда маҳаллий БЎСМлар мураббийлари билан хамкорликда иш олиб борилган. Вазиятдан келиб чиқиб мавжуд гуруҳлар иш фаолиятини янада ривожлантирамиз, академияни тўлиқ ишга туширганимиздан сўнг янги гуруҳлар ташкил этамиз. “Турон" футбол академиясининг мақсади чекка худудлардаги ёш иқтидорларни аниқлаш ва улар билан астойдил иш олиб, профессионал футболчи даражасига етказишдан иборат. Шунда ўз-ўзидан жамоа базаси шаклланиб боради, бундан ташқари турли ёшдаги Ўзбекистон терма жамоасига ҳам муносиб футболчилар етишиб чиқиши ҳам мумкин.\n- Ҳамма учун қизиқ бўлган савол. "Турон" футбол клуби академиясига ёш футболчиларни қабул қилиш тартиби қандай бўлади?\n- Юқорида айтганимдек, ҳали клуб академияси тўлиқ ишга тушиб улгургани йўқ, бу борада ҳаракат олиб борилмоқда. Насиб бўлса тез орада бунга эришамиз. Албатта, клуб академиясига қабул жараёнини ташкил этамиз, ҳозирча бу ҳақида гапиришга эрта. Академиямизга қабул қилиш тартиби клубнинг ижтимоий тармоқлардаги саҳифаларида ва турли ОАВларда эълон қилинади албатта.\n- Шунингдек жамоа ўйинларини таҳлил қилувчи мураббий сифатида ҳам иш олиб боришингиз ҳақида эшитдик...\n- Тўғри, "Турон"да ўйинларни таҳлил қилиш бўйича ҳам иш олиб бораман. Асосий вазифа жамоа ўйинларини яна ўстиришга қаратилган. Таҳлил қиламиз, ўрганиб чиқамиз, хато ва камчиликларга қарши чора-тадбирлар ишлаб чиқамиз, якдил ўйин услубини шакллантириш борасида ҳаракат қиламиз. Айни вақтда ПРО-Лигада иштирок этаётган ҳар бир жамоанинг ўз тарихи ва ютуқлари бор. Улар орасидан бирон жамоани кучли ёки кучсиз деб айта олмайман.\n- "Металлург" билан хайрлашганингиздан сўнг сизга бошқа жамоалардан таклиф бўлдими? Айтайлик, собиқ жамоангиз Фарғонанинг "Нефтчи" клубидан?\n- Ҳа, бу вақт давомида турли клублардан таклифлар тушди. Лекин улар орасида "Нефтчи" йўқ, улар менга таклиф билан чиқишмади. Қайси клублар эканлиги ҳақида айтиб ўтмаганим маъқул деб ҳисоблайман. Биласизми, клуб раҳбарлари бирон бир мураббийни жамоага таклиф этишдан олдин аввал ўша мураббийни пухта ўрганиб чиқишлари керак. Билсин, ўргансин, жамоа услубига мос келадими, ютуқларга эришганми, маълумотга эга бўлсин. Натижа кўрсатишига кўзи етса кейин жамоага таклиф этиши керак. Шу мураббий ҳозир банд эмас экан деб бугун таклиф қилиб эртага ишдан бўшатиши бу тўғри эмас деб ўйлайман. Аслида футболда мураббийларга жамоа ўйинини ўз услубига мослаштириши, ўйлаган режаларини амалга ошириши учун маълум бир муддат керак бўлади. Ана ўша муддат ўтгунга қадар шароит яратиб бериш керак. Бу деганим фақат молиявий томонга бориб тақалмайди. Шароит яратиш деганда имконият, яъни мураббийнинг услубларини жамоага сингдириши учун талаб этиладиган вақтни назарда тутяпман.\n- Мурод ака, вақт ажратиб интервью берганлигингиз учун раҳмат. "Турон"даги фаолиятингизда муваффақиятлар тилаймиз!\nПро лига. "Нефтчи" "Зомин"ни мағлуб этди, "Истиқлол" Урганчда ғалабага эришди 29\nИсломбек Исмоилов: «Про лигадан Суперлигага чиқиш учун тўртта клуб охиригача курашса керак» 3\n21 июн 17:45:18\nFargʻona Yagona фойдаланувчининг фикрига жавоб бериш\nSan aytgan narsa burgadayam bor sal ehtiyot qil oʻzinga kere boʻladi. San gapinga mos odambas oma Ismoliv. Sarkisyandan keyin kim eng yuqori natija qildi? Faqat shu odam. Kimlardir qarshili qilmaganda kamida 3- oʻrindi olardi 2015-yil. 2016-yil Ochlda oʻynardi. Lekin oʻsha kimlardir buni hohlamadi\nҚўшиламан. Уймизда Қўқон, Андижонларга проста очко берганмиз.\n21 июн 17:42:07\nМурод Исмоилов Нефтчига келганда ўйинларга мазмун кириб жамоа кучайишни бошлаятканди. Ёшларни аста секин ўйната олятканди. Ёшлар билан яхши ишлай олади.


Ўзганинг номида “Nexia-3” автомобили бўлган қарздор алиментдан бўйин товлаган эди » Ўзбекистон янгиликлари – Zamin.uz\n, 24 2020, 06:41\n16 мар, 19:05 2 232 Жамият\nФуқаролик ишлари бўйича Миробод туманлараро 08.06.2019 йилдаги суд буйруғига асосан, қарздор С.С.дан ундирувчи Д.С. фойдасига вояга етмаган 3 нафар фарзандлари таъминоти учун алимент ундириш белгиланган.\nМазкур ижро ҳужжати Бюронинг Яшнобод туман бўлимига 16.06.2019 йилда келиб тушган ва ижро иши қўзғатилган.\nҚарздорга давлат ижрочилари томонидан барча ҳуқуқ ва мажбуриятлари тушунтирилиб, алимент тўламаган тақдирда жавобгарлик юзасидан огоҳлантирилган. Олиб борилган ижро ҳаракатлари давомида қарздорнинг мулкий аҳволи ўрганилганда қарздор номида ҳеч қандай мол-мулклар расмийлаштирилмаганлиги аниқланади.\nЎзганинг номига расмийлаштирилган “077” рақамли NEXIA-3 русумли транспорт воситаси бўлган қарздор отага Ўзбекистон Республикаси МЖтКнинг 474-моддасига асосан баённома расмийлаштирилди.\nЛекин, мажбурий ижро ҳаракатларидан суд залида тўғри хулоса чиқарган алиментчи отадан 8 млн. 500 минг сўм алимент тўловлари тўлиқ ундирилди, эндиликдан қилмишидан изза бўлган олифта ота ойма-ой алимент пулларини тўлаб келмоқда...\nЭр-хотин ўртасида бўлинган пуллар ундириб берилди 18 мар, 09:59\nШамоллашдан дарак берувчи, хаёлингизга ҳам келтирмаган аломатлар 23 сен, 19:55 998


ИнтерФУТБОЛ :: Россияда қизиқиш уйғотаётган Эрон ва Жанубий кореялик иқтидорлар\nРоссияда қизиқиш уйғотаётган Эрон ва Жанубий кореялик иқтидорлар\nҲаммаси шундай бўлиб чиқдики, ЖЧ-2018 саралаши асосий раунди якунида жаҳон ОАВ эътибори худди 4 йил олдин кузатилганидек яна Эрон ва Жанубий кореялик футболчиларга қаратилди.\nБизнинг йигитлар эса ҳамон четдалар. Мана, бўлажак мундиал мезбони - Россия термаси 7 ва 10 октябрь кунлари Ўзбекистон миллий жамоасининг кечаги гуруҳдошларига қарши ўртоқлик учрашуви ўтказади.\nТўғри, рус мухлислари орасида спарринг-рақиб сифатида айнан Жанубий Корея ҳамда Эрон термалари танланганини танқид остига олаётганлар кўп.\nШунга қарамай, мамлакат матбуоти ҳар икки рақиб таркибида ажойиб ижрочилар борлигини эслатмоқда. Хусусан, championat.com сайти Россияда кўпчиликка яхши таниш 7 нафар футболчига алоҳида урғу қаратди.\n7. Саид ИЗЗАТУЛЛОҲИ\nНимаси билан машҳур? Вақтида «Атлетико»га таклиф этилган\nҲа, бу йигит Эрон футболининг янги даврдаги бош умиди саналган ва 18 ёшидаёқ Мадриднинг «Атлетико»си сафига қўшилган. Тўғри, у «матрасчилар» таркибига киролмади, кейин «Ростов»да ҳам ўзини яққол кўрсата олмади. Саид ҳозир «Амкар»да ижара келишувини ўтамоқда, аммо кўпинча захирачи ролини бажариш билан чекланмоқда. Аммо унинг Эрон термасидаги ишлари жойида. Ҳар ҳолда, миллий жамоаси либосини мунтазам равишда киймоқда. Ваҳоланки, Иззатуллоҳи яқин-яқингача Испания тўртинчи дивизионида ўйнарди.\n6. Ли Кюн ХО\nНимаси билан машҳур? ЖЧ-2014да Игорь Акинфеев дарвозасига гол урган\nКореялик бу футболчининг Бразилияда йўллаган ўша зарбасини Россия термаси мухлислари худди даҳшатли тушдек эслаб қолган бўлсалар, ажабмас. Катта эҳтимолки, у бўлажак учрашувда ҳам майдонга тушади ва Игорь Акинфеев дарвозасига яна таҳдид солади. Ҳа, Ли еврофутболда ном қозона олгани йўқ, шунга қарамай, у ҳамон корейслар миллий жамоасининг етакчи ўйинчиларидан бири саналади. 32 ёшли фахрий Бразилия мундиалидан сўнг Қатарда кичик хизмат сафарида бўлди ва асосан Жанубий Корея миллий биринчилигида тўп сурди.\nНимаси билан машҳур? 4 йилдан буён АПЛда ўйнамоқда\nАнглия чемпионатини мунтазам кузатиб борувчи мухлислар «Суонси» ва «Сандерленд» либосларида кўриниш берган бу футболчини жуда яхши билишади. У машҳурлик бобида кореялик амалдаги футболчилар орасида биргина Сон Хюн Миндан орқада. Хуллас, Ки Сундан кўз узмаслик талаб этилади. Айтганча, бу йигит 2007 йили бўлиб ўтган ёшлар ўртасидаги жаҳон чемпионатидан сўнг кимсан сэр Алекс Фергюсон назарига тушганди. Бироқ «МЮ» сафини тўлдиришига нимадир халақит берган. Умуман олганда, кореялик футболчи учун «Суонси» ҳам чакки клуб эмас.\n4. Ризо ГУЖАННАЖОД\nНимаси билан машҳур? ЖЧ-2014да Лионель Месси ва унинг шериклари олдида чакки кўринмаганди\nФамилияси газеталарда турлича талқин қилинаётган (талаффузи ҳам нисбатан мураккаб) Ризо Бразилиядаги жаҳон форумида Лионель Месси ва Аргентина терма жамоасини 2 очкодан маҳрум қилишга жуда яқин келгани эсингиздами? Аслида у Бразилия-2014га боришдан авваллоқ кўзга ташланганди. Эътибор қаратинг, Гужаннажод бутун фаолияти давомида фақат Европада ўйнади, ўйнамоқда (тўғри, орада маълум муддат Қатарда тўп суриб қайтди). Хусусан, аввалги мавсум Голландия эредивизионида «Херенвен» учун нақ 20та гол урди. Шу статистикасиёқ рақибларга мушкулот туғдиришга қодирлигини кўрсатиб турибди. Ҳа, Ризо қулай вазиятга чиқса, гол уришни сира пайсалга солмайдики, шарҳловчилар кўпинча унинг фамилиясини айтишга ҳам улгуришмайди.\nНимаси билан машҳур? Бундеслига ва АПЛда жавлон урган\nЭронлик футболчининг меҳнат дафтарчаси еврофутболда муносиб ўрин тутган клублар билан тўла: «Герта», «Вольфсбург», «Фулхэм»... Муҳими, Ашкан Германияда ҳам, Англияда ҳам йўқолиб қолган эмас. Яна бир томони, Дежага осиёлик кўплаб фахрий юлдузлар одатига кўра, Қатарга йўл олди, аммо тез орада «Вольфсбург»га қайтди. Табиийки, у ўз кучини яна еврофутболда синаб кўришни хоҳлаганди, аммо атиги 2та ўйинда иштирок этди, холос. Шу тариқа ярим йилдан сўнг озод агент мақомини олди.\n2. Сардор АЗМУН\nНимаси билан машҳур? «Ростов» учун етарлича гол урди\nБу йигитнинг аввалги мавсум Европа Чемпионлар Лигасида «Бавария» ва «Атлетико» дарвозаларини қандай ўққа тутгани кўпчиликнинг ёдида, албатта. Умуман, Сардор Россия премьер-лигасидаги энг кучли ҳужумчилардан бири саналади ва аллақачон топ-клублар назарига тушган. Азмун шунингдек, Эрон миллий жамоасида ҳам бош юлдуз ва етакчидир. Дейлик, у ЖЧ-2018 доирасидаги 14та учрашувда майдонга тушиб, 11та голга муаллифлик қилди. Шундай экан, форсларнинг мундиал чиптасини ютишганида Сардорнинг хизмати катта.\n1. Сон Хюн МИН\nНимаси билан машҳур? «Тоттенхэм»да сўнгги ролларда эмас\nСон Хюн вақтида «Тоттенхэм» вакиллари орасида ҳаттоки, Гарри Кейндан ҳам олдинда турарди. Ҳозир ҳам мавқеси чакки эмас, кўпинча асосий таркибда майдонга тушмоқда, голлар урмоқда. Шуларни ҳисобга олсак, октябрь ойида Россия термасига қарши ўйнаши мумкин бўлган футболчилардан энг машҳури айнан шу йигитдир, шубҳасиз. Ҳар ҳолда, Хюн Миннинг савияси жаҳон чемпионатида муносиб иштирок этувчи жамоа талабига тўла мувофиқ келади.


“Самарқанд Дарвоза” харидорларининг эвакуация қилинишига ёлғон хабар сабаб бўлган\n26 октябр 2020, Тошкент вақти: 06:08\n“Самарқанд Дарвоза” савдо мажмуасидан харидорларнинг 14 май кунги эвакуация қилинишига телефон орқали амалга оширилган безорилик сабаб бўлди.\nБу ҳақда маълум қилган Тошкент шаҳар ички ишлар бош бошқармаси матбуот хизматига кўра, якшанба куни 102 хизматига 1998 йилда туғилган Тошкент вилоятилик қиз қўнғироқ қилган. У “Самарқанд Дарвоза”нинг 3-қаватида ҳижоб ўранган икки номаълум аёл мазкур савдо мажмуасига портловчи модда ўрнатилганлиги ҳақида гаплашаётганини эшитганини айтган. Кейинчалик бунинг телефон безорилиги экани маълум бўлган.\nВоқеа жойига борган тартиб посбонлари одамларни хавфсиз жойга чиқариб, бинони кўздан кечирганлар, бироқ “Самарқанд Дарвоза”дан ҳеч қанақа портловчи модда ва бошқа шубҳали нарсалар топмаганлар. Ёлғон хабар оқибатида савдо мажмуасига сезиларли даражада моддий зарар етгани айтилмоқда.\nМазкур ҳолат юзасидан туман ички ишлар бошқармаси томонидан Ўзбекистон Республикаси Жиноят кодексининг 277-моддаси (“Безорилик”) бўйича жиноят иши қўзғатилиб, айни пайтда тергов тадбирлари амалга оширилмоқда.


ТИЛ ҒУРУРИ- Kruz.uz\n12:08, 05.05.2020 661 0 Жамият\nЎзбек халқи ниҳоятда бағрикенг ва меҳмондўст халқ. Аксиомага айланиб қолган бу фикрни кундалик ҳаётимиз, ўтмишимиз яққол тасдиқлайди. Иккинчи жаҳон уруши йилларида фронт чизиғидан кўплаб аҳоли, етим болалар Ўзбекистонга кўчириб келинди. Ўзбек халқи уларга бошпана берди, эгнини бут қилди, қорнини тўйғизди. Эвазига ҳеч нарса сўрагани йўқ. Ўша йиллардаги ўзбек хонадонидаги ҳолатни ўзимча тасаввур қиламан: Оиладаги беш фарзанд ёнига яна беш нафар сариқ сочли, кўк кўзли болалар қўшиб олинган. Она болаларига хитоб қиларкан, нонингизни иккига бўлинг, ярмини меҳмонга беринг, меҳмон хафа бўлмасин, кийимингизни эскисини ўзингиз кийиб янгисини меҳмонга беринг, меҳмон хафа бўлмасин, ётоғингизни меҳмонга бериб пастда ўзингиз ётинг, меҳмон хафа бўлмасин, меҳмонлар олдида ўзингизнинг тилда гаплашманг, меҳмон хафа бўлмасин... ТЎХТАНГ! ЎЗБЕГИМ ОНАМ! Ғурурнинг ҳам чегараси бор! Ҳамма нарсани қурбон қилиш мумкин, лекин тилни эмас!!!\nАлбатта бу тўқима воқеа, бироқ меҳмоннинг ҳурматини жойига қўйиш учун ўзбек миллати ҳеч нарсасини аямаслиги айни ҳақиқатдир.\nЭнди бугунги куннинг реал воқеликларига қайтсак. Навбатдаги воқеаларнинг бирортасида бирорта сўз қўшилган эмас, фақат ҳақиқатлар. Кейинги вақтларда бошимдан кечирган баъзи ҳодисаларни ҳикоя қилмоқчиман.\nЯқинда хизмат сафари билан “Ўзбекистон ҳаво йўллари”нинг Нукус-Тошкет учоғи (самолёти)да пойтахтга йўл олдим. Сафарим мазмуни айнан давлат тилига алоқадор хизмат вазифаси бўлганлиги учун ичимда қандайдир она тилига бўлган алоҳида ҳурмат туйғусини сезаётган эдим. Учоқ хонимчалари (стюардессалар)дан “Ассалому алайкум” деган саломимга “Добро пожаловать” аликини олиб, жойимга бориб ўтирдим. Учоқ хонимчалари кўринишидан бири ўзбек, бири рус миллатига мансуб бўлса-да, иккаласи ҳам русийзабон қизлар эди, чамамда. Қизиқ, эътибор берсам, салондаги деярли барча йўловчилар маҳаллий халқ вакиллари бўлсада, ҳеч бири хонимчалар билан ўз тилида гаплашмаяпти (тан олиш керак, ҳаммамиз ҳам шундаймиз, фақат эътибор қилмаймиз!). Улар хизматни бошлаб “что хотите?” дейишганда қандайдир ғурур ўз тилимда “газланмаган сув беринг” дейишга мажбур қилди. Менга эса газланган сув беришди. Иккинчи бор қаттиғроқ оҳангда “сиздан газланмаган сув сўрадим” деганимдан кейин, афтини бужмайтирган хонимча илтимосимни қондирди. Хўш нима бўпти, дейишингиз мумкин. Арзимаган тушунмовчиликдир, лекин алам қиладигани “Ўзбекистон ҳаво йўллари” авиакомпаниясининг йўловчилар билан мулоқот қиладиган ходимлари давлат тилини билиш у ёқда турсин, ҳатто тушуниншмаса!? Ҳеч бўлмаганда мижоз ҳурмати, давлат тили ҳурмати - тушунадиган даражада ўзбек тилини ўрганишса бўлади-ку!\nСафар давом этаяпти: Тошкентга келиб ўртоғим билан бир кафега кирдик. Официант русийзабон йигит экан. Атайлаб ўзбекча гапирдим, тушунаркан, буюрмаларни тўлиқ олиб келди. Бироқ бирорта ўзбекча сўз айтгани йўқ, занғар.\nОзроқ асабийлашдим, яна ўзимни босиб бир воқеани эсладим. 2018 йил дам олиш мақсадида Тошкентдан Сочига учдик. Россия ҳудудига киришда паспорт назорати бошланди. Охирроғида чиқаётганимда хизматдаги ходимлардан бири мени алоҳида хонага таклиф қилди. Кирсам уч нафар русча тушунмайдиган ватандошимиз ўтирган экан. Мендан таржимонлик қилишни илтимос этишди. Уч-тўртта расмий савол-жавобни ҳар икки тарафга тушунтириб бердим. Юртдошларимга берилган охирги савол мени жуда ҳайратлантирди. “Агар русча билмасанглар Россияда қандай яшайсизлар, кўчада юролмайсизлар-ку?”. Мен миллатдошларимизга ачиниб кетдим... Энди шу ҳолатни тескари тасаввур қилиб кўринг: Ўзбекистонга ўзбекчани билмайдиган уч нафар рус йигити кириб келаяпти, уларни паспорт назоратида қандай кутиб олишаркан-а?! Жавоби ҳаммамизга яхши маълум!\nБиз шундай бағрикенгмиз, биз шундай меҳмондўстмиз... Ҳатто баъзан “ўз уйимизда ўз тилимизда гапириб хор бўламиз”. Яқинда фейсбукда русча билмайдиган ЙПХ инспектори ва “ўзбекча билмайдиган” ҳайдовчи мажороси кўплаб муҳокамаларга сабаб бўлди. Ҳайдовчи уялмасдан ўзбекча тушунмайман деб, “бемалол кўчада юрибди”. Бу-ям етмагандай, “ўз уйида ўзгани тилини тушунмаган” мезбон ҳижолат бўлиб, қоидабузарнинг “айбини кечирди”. Видеога “ўз уйида, ўз тилида гапириб хор бўлган ўзбек” дея изоҳ қолдирдим.\nУстозимиз Қозоқбой Йўлдошев айтганидай, Ўзбекистонда ўзбек тилидан бошқа ҳеч бир тил хўрланиб, оёғости қилинган эмас. Давлат тилини, давлатнинг номида акс этган миллат тилини “иш юритиш тили” қилиш наҳотки миллатчилик бўлса?! ХХ асрнинг 30-йилларида миллатпарвар ва тилпарвар бир гуруҳ зиёлиларимиздан айрилган эдик, энди бу ҳол асло такрорланмайди. Буни ҳамма билиб қўйиши керак. Биз бошқа халқлар тилини қанчалик ҳурмат қилишимизни “жавоби ҳаммамизга яхши маълум” жумласида ифода қилган эдик. Ўз юртида ўз тилини ҳимоя қилолмаган ўзбек – ўзига бекми? Ўзга тил вакиллари “кўчада бемалол юриш” у ёғда турсин, бемалол яшашяпти-ку!\nЎзбек бошқа ҳамманинг тилини ҳурмат қилади-ю, унинг тилини бошқалар нега ҳурмат қилмайди?! Мамлакатимизда нега рус тилида мурожаат бўлса, рус тилида жавоб қайтарилади-ю, ўзбек тилида (давлат тилида!) мурожаат қилинганда давлат тилини билмайдиган ходимлар (стюардесса, официант в.б.) беҳижолат рус тилда жавоб қайтаришади (бу масалада сизга юзлаб мисол топиб беришим мумкин). Нега ўзбек бошқа миллат вакили билан ўз уйида гаплашса ҳам унинг тилида гапириши керак? Нега биргина бошқа миллат вакили қатнашган йиғилиш “меҳмон тилида” олиб борилиши керак?! Нега юртимиздаги элчиларга ўз тилимиз туриб, “ўзга миллат” тилида мурожаат қилишимиз керак?! Ахир элчилардан ўрганмаймизми – катта давлатларниг элчилари бизнинг ҳурматимизга ўзбек тилида гапиришяпти-ку... Тилимизни хор қилаётганларнинг кўпчилиги миллатдошларимиз эмас-ми? Русийзабон миллатдошларим кўзингизни очинг, қалбингизни уйғотинг!\nНега бизда тил ғурури йўқ?!!! Нега миллатимизни, тилимизни севмаймиз?\nБиз андоза оладиган Россия ва Европада, Америка-ю Туркияда, Хитой-у Японияда давлат тилига муносабат қандайлигини ижтимоий тармоқлар орқали яхши биламиз-ку! Нега Ўзбекистон бошқа мамлакатлардек бўлолмайди?! Русийзабон ватандошларимга мурожаат қилмоқчиманки, биз “Пушкин тили”ни ҳурмат қиламиз, Сиздан ҳам Навоий тилини ҳам ҳурмат қилишингизни талаб қиламиз! Хоҳлаган одам билан, хоҳлаган жойда хоҳлаган тилда муомала қилишингиз мумкин. Лекин давлат ишлари давлат тилида юритилиши шарт. Қайси амалдор буни хоҳламаса, ё жаримасини тўлайди ёки лавозимни бўшатиб қўяди. Истасангиз ҳам, истамасангиз ҳам шундай бўлади!\nФарҳод Бобожонов Қорақадпоқ давлат университети доценти, филология фанлари номзоди.\n21:33, 01.06.2020 147\n13:16, 31.05.2020 265\n17:32, 15.05.2020 795\n20:26, 02.05.2020 1098\n16:50, 22.04.2020 2333\nқарағай Ласетти жўжалар ёш репoртёр Gold Millenium колледж Рио – 2016 Сobalt тасдиқланди Мўйноқ порлоқ текстил\n12:05, 28.05.2020 315\n14:12, 02.06.2020 238\n21:31, 01.06.2020 123


Кўпроқ чой ичиш учун 6 сабаб | ayol.uzayol.uz\nКўпроқ чой ичиш учун 6 сабаб\nБиласизми?\t 12/03/2018 0 Sayt admini\nКўпчилигимиз чойни ичишда унинг шифобахш хусусиятлари ва организмга бўлган фойдали таъсири ҳақида ўйлаб ўтирмаймиз. Бу ичимликни кўпроқ ичишнинг камида 6 сабаби бор. Мақоламизда улар ҳақида айтмоқчимиз.\nАнъанавий қора ва кўк чойлар метаболизмни тезлаштирувчи, демак модда алмашинувини яхшиловчи ва организм тинч ҳолатда бўлса ҳам қувват сарфлашга ёрдам берувчи таркибий қисмлардан ташкил топгани ҳеч кимга сир эмас.\nЧойнинг ҳамма турлари овқатни яхши ҳазм қилишга, қорин дамлашини камайтиришга ва ичак перисталтикасини яхшилашга ёрдам беради.\nЧой, айниқса кўк чой эластин ишлаб чиқилишини фаоллаштирадиган, демак тери ҳужайраларини янгилайдиган ва уни намлайдиган катехинлар ва полифенолларга жуда бой. Ҳар куни 1—2 пиёла кўк чой ичадиган кишилар ўзининг чиройли рангдаги майин териси билан мақтана олиши мумкин.\nТери тузилишини текислайди\nБу ажойиб ичимлик таркибидаги фаол боғланишлар туфайли, уни мунтазам равишда истеъмол қилиш микробга қарши кучли самара билан таъминлайди. Бу ҳуснбузарлар пайдо бўлишининг олдини олади.\nҚондаги шакар миқдорини нормаллаштиради\nМаълум бўлишича, чой кортизол гормонининг ишлаб чиқилишига тўсқинлик қилар экан. Ичимликдаги шу хусусият туфайли қондаги шакар миқдорининг тўғриланиши яхшиланади, демак қандли диабет пайдо бўлиш эҳтимоли пасаяди.\nКўпчилик олимлар бу ичимликнинг овқатга бўлган мойилликни пасайтиришига ва тамаддилар сонини камайтиришга ёрдам беришига ишонади. Бу чой ёрдамида ўз вазнини бошқариш мумкин эканлигини билдиради.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Қиролича Елизавета II узоқ умр кўришига сабаб бўлган 10 та сирни очди\t12:31, 23 апрель 2016\tҚиролича бу йил ўзининг 90 ёшлик юбилейини нишонлайди. У ўтган йилда 341 та тадбирда қатнашганига қарамай, ҳамон ёшлигини, навқиронлигини, жисмоний фаоллигини сақлаб қолган. У бунга қандай эришган? “Сosmo.ru” нашри сизга унинг узоқ умр кўриш сирларини ошкор этади.\n1. Генлар таъсири\nҚиролича Елизаветанинг онаси 101 йил умр кўрган бўлса, бувилари эса 85 ва 89 йил яшашган. Оксфорд институти генетиги Сара Харпернинг айтишича, аждодлари, яъни буваси 70 йил, бувиси 75 йил умр кўрган инсоннинг узоқ яшаш эҳтимоли катта бўлар экан. 2. Тамаки чекишдан воз кечиш\nҚироличанинг тамаки чекмаслик эҳтимоли кам эди, чунки унинг отаси ва опаси ашаддий кашанда бўлган. Елизаветанинг ёшлигида аёл кишининг тамаки чекиши унинг замонавийлигини белгиларди. Шунга қарамай, Елизавета никотинга қарши бўлган, ҳатто турмушга чиқаётганда шаҳзода Филиппга “Тамакини ташласангизгина сизга турмушга чиқаман”, деб шарт қўйган. Филипп унинг шартига кўнган, шундан кейин умуман тамаки чекмаган ва ҳозирда 94 ёшга кирганига қарамай, ўзини яхши ҳис қилмоқда.\n3. Шароб истеъмол қилиш\nЕлизавета II кунига 1-2 бокал шароб истеъмол қилади. Айниқса, юрак қон-томир касалликларига, юз терисига фойдали бўлган оқ шаробни жудаям хуш кўради!\n4. Парҳез тутиш\nҚиролича димланган товуқ гўшти ва сабзавотли салатни севиб истеъмол қилади, крахмал мавжуд бўлган барча маҳсулотлардан пиширилган овқатни умуман тановул қилмайди, шу билан бирга хамирли пишириқларни ва десертларни ҳам емайди. 5. Бахтли никоҳ\nҚиролича шаҳзода Филипп билан 68 йилдан бери бахтли ҳаёт кечирмоқда. У берган барча интервьюларида турмуш ўртоғи уни доимо қўллаб-қувватлаб келганини, тўрт фарзандини тарбиялашда жуда катта ёрдам берганини, ҳеч қачон жанжаллашмаганини таъкидлаб ўтади.\n6. Жисмоний фаоллик\nҚиролича кунига тоза ҳавода 2 соат пиёда сайр қилади, ҳафтасига икки марта чавандозлик билан шуғулланади, мускуллари фаоллигини ошириш мақсадида куннинг асосий қисмини тик оёқда ўтказади.\n7. Хотиржам уйқу\nЕлизавета II суткасига 7 соат ухлайди, ҳар куни бир вақтда, соат 7.30 да уйғонади. У соғлигини сақлаш мақсадида ҳеч қачон бу тартибни бузмайди. 8. Ақлий фаоллик\nҚиролича ҳар куни китоб мутолаа қилишни канда қилмайди, дунё ва адабиёт янгиликларини кузатади, фуқароларнинг ҳукумат номига ёзган мактублари билан танишади, мустақил равишда расмий қабулларни ташкиллаштириш режасини тузади, тематикасини танлайди, сценарийсини ёзади. 9. Хайрия ишлари\nТадқиқотларнинг кўрсатишича, муҳтожларга чин дилидан ёрдам берадиган одам бошқалардан кўра узоқроқ яшайди. Ўзининг фойдаси тегаётганидан хурсанд бўлган одам организмида стресс даражасининг камайиши соғлиққа жуда катта фойда келтиради. Қиролича дунёнинг 600 дан ортиқ хайрия ташкилотларига ҳомийлик қилиб, уларнинг фаолиятини кузатиб боради.\nСарой аҳлининг айтишича, Қиролича доимо кўтаринки кайфиятда юради. Ҳар қандай шароитда ҳам ҳис-туйғуларини жиловлай олади, ҳеч қачон тушкунликка тушмайди. Олимлар аллақачон ҳаётга оптимистик назар билан қарайдиган одам пессиместларга нисбатан узоқроқ умр кўришини аниқлаган.


Ана холос! Роналдиньонинг ҳисобида бор йўғи 6 евро пул қолди\n6 ноябрь, 2018, 16:05\nТеглар:Роналдиньо | Бразилия\nБразилиялик афсонавий футболчи Роналдиньонинг ҳисоб рақамида бор йўғи 6 евро маблағ қолган. Бу ҳақда Calciomercato нашри хабар бермоқда.\nУнга кўра 38 ёшли футбол юлдузи ва Бразилия ҳукумати ўртасида юзага келган суд ишлари ортидан у давлатга тахминан 2 млн евро жарима тўлаши лозим бўлган. Аммо, Роналдиньонинг банкдаги ҳисоб рақами текширилганида у ерда бор йўғи 6 евро пул борлиги аниқланган.\nЭслатиб ўтамиз, Роналдиньо Бразилиянинг ҳимояланган майдонида қурилиш ишлари олиб боргани учун жаримага тортилган эди. Айтиш керакки, агар у белгиланган пулларни тўламаса, унинг паспорти қайтариб берилмайди.\nМаълумот учун, Роналдиньо фаолияти давомида "Гремио", ПСЖ, "Барселона", "Милан", "Фламенго", "Атлетико Минейро", "Керетаро" ҳамда "Флуминенсе" клубларида тўп сурган. У жорий йил бошида бутсаларини михга илгани ҳақида эълон қилган эди.\nВидео Уни ҳатто "Реал" мухлислари ҳам олқишлаган. Роналдиньо 40 ёшга тўлди\nРоналдиньо гўшт учун қамоқхонада футбол ўйнайдими?\nФото Интернетда Роналдиньонинг қамоқхонадаги сурати тарқалиб кетди (ФОТО)


Ўзбекистон маҳаллий паррандачилик соҳаси учун зарур бўлган озуқа маҳсулотларининг 85 фоизини импорт қилиб, соя ва кунгабоқар шроти, маккажўхори четдан олиб келинмоқда. Бу ҳақда чорвачилик, паррандачилик, қоракўлчилик, қуёнчилик, балиқчилик ва асаларичилик соҳаларини ривожлантиришга бағишланган семинар-йиғилишда маълум қилинди.\nТаъкидланишича, «бугунги кунда қорамолнинг 94 фоизи, қўй ва эчкининг 84 фоизи, парранданинг 58 фоизи аҳоли хонадонларида боқилади. Шу боис, чорва, парранда ва балиқ учун узлуксиз равишда сифатли озуқа маҳсулотларини ишлаб чиқаришни йўлга қўйиш долзарб масалалардан биридир. Импортни камайтириш, маҳаллий шароитда юқори қувватли озуқа ем ишлаб чиқаришни ривожлантириш зарур. Паррандачиликда озуқанинг 85 фоизи импорт қилиниб, ҳалигача кўп миқдорда соя ва кунгабоқар шроти, маккажўхори четдан олиб келинади».\nВетеринария ва чорвачиликни ривожлантириш давлат қўмитаси раиси Баҳромжон Норқобиловнинг сўзларига кўра, 6 минг 500 чорвачиликка ихтисослашган фермер хўжалигида 2023 йилгача махсус наслчилик тармоқлари ташкил этилади. Сунъий уруғлантириш орқали қорамолларнинг сут ва гўшт маҳсулдорлигини ошириш мумкин. Шу боис, сентябрь ойидан Самарқанд ветеринария медицинаси институтида сунъий уруғлантириш билан шуғулланувчи мутахассисларнинг малакасини ошириш маркази ташкил этилиши режалаштирилган.\nТери, гўшт ва момиқ жун олиш учун боқилаётган қуёнчилик йўналишлари ҳам ривожланмоқда. Жумладан, бугунги кунда аҳоли хонадонлари ва қуёнчилик хўжаликларида 112 минг 600 дан зиёд қуён боқилмоқда. Уларнинг 66 мингдан ортиғи зотдор қуён ҳисобланади. Шу сабабли, Ветеринария ва чорвачиликни ривожлантириш давлат қўмитаси тизимидаги Чорвачилик ва паррандачилик илмий-тадқиқот институти ҳузурида “Қуёнчилик селекцияси ва генетика маркази” ташкил этилади.\n“Ўзбекистон асаларичилари” уюшмаси раиси Шерали Суярқулов таъкидлашича, 2019 йил учун республикада асаларичилик соҳасини стратегик ривожлантириш йўналиши белгиланиб, бунда қишлоқ хўжалиги экинлари ва боғларни асаларилар билан чанглатиш агротехникаси амалиётда қўлланила бошланган. Самарқанд вилоятининг Жомбой ва Булунғур туманларида 1 минг 500 гектар майдондаги мевали ўсимликлар 7 минг 500 дан зиёд асалари оиласи орқали чанглатилди.\nМазкур агротехниканинг қўлланилиши натижасида фақатгина 90 гектар ерга экилган гилос боғининг ҳар бир гектаридан камида 10 тоннадан ҳосил олинишига эришилди.\nСеминар чоғида маҳсулот ишлаб чиқарувчи, қайта ишловчи ва хизмат кўрсатувчи корхоналар ўртасида кооперация муносабатларини йўлга қўйиш, ташқи бозордан технология излаш билан кифояланмай, Ўзбекистонда маҳаллий инфратузилмани биргаликда ривожлантириш пайти келгани алоҳида таъкидланди.\nШунга кўра, тармоқларда ишлатиладиган техника ва ускуналарни хорижий давлатлардан импорт қилишни камайтириш ва Ўзбекистонда ишлаб чиқаришни йўлга қўйиш пайти келгани таъкидланди. Қайд этилишича, бугунги кунда чорвадорлар учун зарур ҳисобланган сомон ва пичанни ўрувчи, тўпловчи оддий ускуналар ҳам четдан келтирилади. Ҳолбуки, уларни маҳаллийлаштириш дастури асосида ишлаб чиқариш йўлга қўйилса, уларнинг нархи арзонлашган, солиқ базаси ортган, асосийси, янги иш ўринлари яратилган бўлар эди.\nСеминарда иштирок этган соҳа мутасаддиларининг билдиришича, яқин келажакда фермер хўжаликлари ва тадбиркорлик субъектлари эҳтиёжи учун ерларни ўғитловчи, озуқа ўсимликларини прессловчи ва ер майдонларини юмшатувчи техникалар ишлаб чиқариш йўлга қўйилади.


Qalampir.uz - QALAMPIR.UZ башорати тўғри чиқди. Тошматов ишдан кетди\n12:13, 02.02.2019 Жамият\nАввалроқ, Ўзбекистон бокс федерациясининг навбатдан ташқари ҳисобот-сайлов конференцияси бўлиб ўтиши, унда ташкилий масала кўрилиши ҳақида хабар берган эдик. Хабарда 2014 йилдан буён федерацияда фаолият юритиб келаётган айни дамдаги вице-президент Шерзод Тошматов лавозимидан озод этилиши тахмин қилинганди.\nQALAMPIR.UZ башорати тўғри чиқди. Ҳисобот-сайлов конференциясида Тошматов лавозимидан озод этилди. Бироқ, унинг ўзи йиғилишда иштирок этмади. Унинг ўрнига эса Сакен Пўлатов тайинланди.\n2014 йилдан буён Ўзбекистон бокс федерацияси президенти лавозимида Бош вазирнинг биринчи ўринбосари Очилбой Раматов қолмоқда. Амалда федерацияни вице-президент бошқаради. Тошматов даврида эса Ўзбекистон бокси қатор ютуқларга эришган. Унинг лавозимдан озод этилиши эса МОҚ президенти Умид Аҳмаджонов билан муносабатларига дарз кетиши билан боғланмоқда.\nМаълумот ўрнида, янги вице-президент Сакен Пўлатов 1975 йилда Тошкент шаҳрида туғилган. Тошкент давлат тиббиёт институтини тамомлаган. Кўп вақт Тошкентнинг "Локомотив" футбол клуби тизимида фаолият кўрсатган.\n18:27, 01.02.2019 4 470\n10:23, 14.12.2018 3 210\nОсиё чемпионатида аёл боксчиларимиз ғалаба қозонмоқда!\n11:57, 06.11.2017 1 573\n#Hamburg2017: Шаҳрам Ғиёсов яна бир бор жаҳонда тенгсиз деб топилди!\n19:23, 06.09.2017 4 301\nҚирғизистонда ўтказилган халқаро бокс турнирида ўзбекистонликлар 8 та медални қўлга киритишди\n17:35, 08.02.2017 3 434


Ер қобиғи ва осмон гумбазининг ажратилиши (видео)\nЙигирманчи асрда фалакиёт фани коинот ва борлиқнинг «Биг Бэнг», яъни «Буюк портлаш» натижасида пайдо бўлганлиги ҳақидаги назариянинг айни ҳақиқат эканлигини тан олди.\nБу назариянинг пайдо бўлишидан ўн тўрт аср аввал Қуръони Каримда бу ҳақда шундай ояти карима нозил бўлган:\n«Кофир бўлган кимсалар осмонлар ҳам, ер ҳам (аввалда) тўсиқ бўлганини, бас, Биз уларни очиб юборганимизни (яъни осмондан ёғин ёғдириб, ердан гиёҳ ундирганимизни) ва сувдан барча жонли мавжудотни (пайдо) қилганимизни кўрмадиларми?! Энди ҳам иймон келтирмайдиларми?!» Анбиё сураси, 30-оят.\nОяти каримадаги «ротқо» деган арабча сўзни «тўсилган, бир-бирига чирмашган, чамбарчас боғлиқ» деб таржима қилиш мумкин бўлиб, у бир бутун, бир жинсни ташкил қилган икки жисм ёки моддани англатади. Оятдаги «фатаҳнаа» деган арабча сўз эса «очиб юбордик» деб таржима қилинган. Бу сўз одатда араб тилида юқоридаги яхлит, бир бутун жисмни шиддат билан кесиб, иккига бўлиб юбориш, гўё уни портлатиб юбориш жараёнини тавсифлаш учун қўлланилади. Масалан, уруғнинг ер остида униб, сўнг тупроқни ёриб чиқиши ҳам араб тилида айнан шу сўз билан ифодаланади.\nЭътибор берган бўлсангиз, оятда ажойиб ва фавқулодда муҳим илмий ҳодиса зикр қилинган. Бу − аввал яхлит, бир бутун бўлган ер билан осмоннинг иккига ажратиб юборилганлигидир.\nДарҳақиқат, буюк портлаш юз бергунга қадар коинотдаги барча моддий субстанциялар бир нуқтага жамланган эди. Ер ҳам, осмонлар ҳам ҳали яратилмаган эди. Мисли кўрилмаган қудратга эга бўлган бу даҳшатли портлаш натижасида мазкур нуқта ёрилиб, шиддат билан сочилиб кетади. Оятда мана шу ҳодиса ғоятда аниқ ва фасоҳат билан тавсифланган. Шак-шубҳа йўқки, 1400 йил аввал инсоният коинотнинг қандай пайдо бўлганлиги, унинг буюк портлаш туфайли йўқдан бор бўлганлиги, бунга қадар бутун борлиқнинг бир нуқтага жамлаб қўйилганлигини тафаккур қилишдан ҳам, кузатишдан ҳам, тажриба ва тахминлар, мураккаб ҳисоб-китоблар ёрдамида буни исботлашдан ҳам ожиз эди.


Гвардиола рақиб жамоа етакчиларини олиб қўяди\n11 январь, 2017, 15:35\nАнглия чемпионатида совринли ўринлар учун курашаётган "Манчестер Сити" асосий рақибларидан бири - "Тоттенхэм"ни кучсизлантирадиган бўлди. Манчестерликлар бош мураббийи Хосеп Гвардиола таркибни кучайтирадиган футболчилар айнан "Тоттенхэм"да тўп сураётганини айтиб, қишки трансферлар вақтида жамоага кимларни олиб келиш кераклиги ҳақида кўрсатма берди.\nАйни пайтда "Манчестер Сити" вакиллари "Тоттенхэм" билан музокарага киришган ва улар Хосеп Гвардиола айтган ҳимоячилар - Дэнни Роуз ва Кайл Уокер трансфери бўйича ишламоқда. Катта бюджетга эга бўлган манчестерликлар бу икки футболчи учун 60 миллион фунт стерлинг беришни ваъда қилмоқда. Мутахассислар бу трансфер тез амалга ошишини таъкидлашмоқда.\nЖорий мавсумда Кайл Уокер Англия премьер-лигасида 19 та учрашувда қатнашди. Дэнни Роуз эса 15 та ўйинда майдонга тушиб, иккита гол ҳам урди.


ЯНГИ ЙИЛНИ КУТИБ ОЛИШ! | ТАФАККУР МАСКАНИ\nBy Қобилжон Атаханов Last updated Авг 15, 2020\nЯнги йил ҳақиқатдан ҳам – халқаро байрам. Шундай бўлишига қарамасдан бу байрамни ҳар бир давлатда ҳар хил нишонлашади!\nИталия. Янги йил куни деразалардан эски дазмол ва мебеллар учади.\nИталияда шундай одат бор, янги йилда ҳамма эски нарсалардан қутилиш керак экан. Шунинг учун янги йил кечаси деразадан эски нарсаларини кўчага ташлаш одат бўлиб қолган. Италияликларга бу одат жуда ёқиб қолган, улар буни бутун эҳтирослари билан қилишади: деразадан эски дазмоллар, стуллар ва бошқа эскирган буюмлар ташланиб юборилар экан. Бу нарса Италияликлар учун яхши аломатларнинг бири, чунки эски буюмларнинг ўрнини албатта янги нарсалар эгаллаши керак.\nШвеция. Янги йил – ёруғлик байрами\nШвецияда болалар янги йил арафасида ёруғлик маликаси Лючияни танлашар экан. Уни оқ кўйлак билан безатишар, бошига эса ранг-баранг чироқлар билан безатилган тожни кийдиришар экан. Лючия болаларга совға, уй ҳайвонларига эса ширинликлар олиб келар экан. Янги йил оқшомида уйларда ва кўчаларда чироқлар умуман ўчирилмас экан.\nНепал. Янги йилни қуёш чиқиши билан кутиб олишар экан.\nНепалда янги йилни қуёш чиқиши билан кутиб олишади. Кечки пайт Ой тўла шаклга кирганида, Непалликлар катта бир гулхан ёқишади ва унга бутун керак бўлмаган нарсаларини ташлашади. Эртаси куни эса кун ранг баранг бўёқлар билан бошланади. Одамлар ўзларининг юзларини, қўлларини ўзгача кўринишларда бўяб олишади, кейин эса кўчаларда қўшиқлар айтиб рақсга тушишади.\nБритания оролларида жуда кенг тарқалган одат бор “Янги йилни уйга киритиш” – рамзий одатда эски йилни қўйиб юбориш ва янги йилни қабул қилишдир. Соат миллари 12 ни ура бошлаганда орқа эшикларни очиб эски йилни чиқариб юборишади, соат миллари уриб бўлганидан кейин эса олди эшикларни очиб янги йилни кутиб олишаркан.\nГермания. Санта Клаус немисларга эшакда келаркан.\nГерманияда Санта Клаус янги йилга эшакда келади деб ҳисоблашади. Болалар ухлашларидан олдин стол устига совғани қўйиш учун тарелкани, пайпоқлар ичига эса Санта Клауснинг эшаги учун сомон қўйишаркан.\nКуба. Деразалардан сув тўкишаркан.\nКубаликлар янги йил арафасида уйларидаги барча идишларни сув билан тўлдириб қўйишади, янги йил кечаси эса уларни деразаларидан тўка бошлашади. Шундай қилиб бу оролдаги барча яшовчилар янги йилни сувдек очиқ ва тиниқ бўлишини исташади. Соат миллари 12 ни ура бошлаганда эса, 12 та узум доначаларини ейишлари керак экан ва шунда бутун йил давомида яхшилик, иттифоқлик, ривожланиш ва тинчлик ҳар дойим ҳамрох бўларкан.\nЯпонияда янги йилни 1 январда нишонлашади. Ёвуз руҳларни уйларига киритмаслик учун эшик тепаларига похоллар илиб қўйишаркан. Янги йил бошланиши арафасида эса улар ҳурсанд бўлиб кулгу билан кутиб олишга ҳаракат қилишади. Японияликлар кулгуни янги йилда улар учун омад келтиради деб ишонишади.\nбуюмЁвуз руҳёруғликқўшиқрақсСанта Клаустожэски йил\nSHUKR QILIB YASHANG KAMPIRINGIZ BORIGA!


ЎЗАРО ТОТУВЛИК ОИЛА МУСТАХКАМЛИГИНИНГ АСОСИДИР — Zamaxshariy.uz\nЎЗАРО ТОТУВЛИК ОИЛА МУСТАХКАМЛИГИНИНГ АСОСИДИР\n9 ноября, 2020 admin Мақолалар\nИнсоният тарихининг барча босқичларида Аллоҳ таоло ўзи юборган пайғамбарлари орқали оиланинг мустаҳкам бўлиши учун ҳар қайси даврга мувофиқ низом ва қонунлар жорий қилган. Аллоҳ таолонинг ягона холиқлигининг далили ва белгиларидан ҳамда неъматларидан бири оила асосида турмушимизни жорий қилиб қўйганидир. Оила — жамиятнинг бир бўлаги. Жамият равнақи оила равнақи билан чамбарчас боғлиқ. Демак, оилалар мустаҳкамлигига давлат сиёсати даражасида қаралаётгани бежиз эмас. Турмушимиз тобора фаровонлашаётган пайтда оилалар мўртлашаётгани ташвишланарли ҳолат. Ушбу масала юзасидан кўплаб юртдошларимиз билан мулоқот қилар эканмиз, улар келтираётган сабаблар ҳам турлича. Баъзилар ажримларни глобаллашув билан боғлайди. Инсонларнинг ҳаддан ташқари эркинлашиб кетаётгани оқибатида кўпчилик фақат ўзини ўйлайдиган, масъулиятсиз бўлиб қолган, деган фикрлар ҳам кўп билдирилди. Назаримда, бу муаммо маънавиятимиздаги айрим нуқсонлар билан боғлиқдай. Ажримларга фақат келинлар айбдор, деган фикрдан мутлақо йироқмиз. Қизлар турмушга чиққанидан кейин янги оилада ўз ўрнини топиши осон эмас. Ота уйида эркаланиб юрган қиз бу ерда эътибор марказида бўлади. Уй юмушларининг барчаси унинг зиммасига юкланади. Ундан бошқа ҳамма телевизор тагида оёғини чўзиб ўтиради. Хонадонда алпомишдай йигит ё барчинойдай қиз бўлса-да, уларнинг уй юмушларини бажариши «қоида»ларга тўғри келмайди. Ҳаммасини келин қилиши керак! Йўқса, келиннинг «тарбияси бузилиб» кетиши мумкин. Афсуски, бундай фикрловчилар кўпчилик. Ҳам ишлаш ёки ўқиш, ҳам оила юмушларини бажариш баъзан ёш келинга оғирлиқ қилади. Ана шундай вазиятда оилаларда турли можаролар, муаммолар келиб чиқади.\nҚиз бола дунёга келса, болалигидан бошлаб уни келинликка тайёр¬лаймиз. Аммо бу тайёргарлигимиз одатда қизга сеп йиғиш, уй юмушларини бажаришни ўргатишдан иборат бўлади. Афсуски, қиз боланинг маънавий, ахлоқий, жисмоний саломатлигига камдан-кам ¬эътибор қаратамиз. Муомала маданиятига эга бўлмаган, қўлида бирон ҳунари йўқ, ҳаётнинг аччиқ-чучукларини сабр-бардош билан енгиб ўтишга маънавий салоҳияти етмайдиган қиз яхши келин бўлиши даргумон. Оилавий ажримлар жамият учун фақат зарар келтиради. Шу боис ушбу муаммонинг олдини олишга эътибор кучайтирилмоқда. Бу жараёнда кам таъминланган, эҳтиёжманд оилалар моддий қўллаб-қувватланмоқда, нотинч оилалар ўрганилиб, яраштирилмоқда, муаммоларини ҳал қилишга кўмаклашилмоқда. Хулоса қиладиган бўлсак, эр – оиланинг раҳбари. Агар эр зиммасидаги вазифаларини рисоладагидек бажарса, ўз-ўзидан аёли ва фарзандлари унга ҳурмат ва итоатда муомалада бўлади. Оқибатда оилада дўстлик, аҳиллик, муҳаббат ҳукм суради, оила мустаҳкамланади, қут-баракали бўлади.\nЭ.Қутлиев Хонқа тумани “Жирмиз ота” масжиди имом-хатиби\nPrevious Post:ЭНГ БУЮК БОЙЛИК-ТИНЧЛИКДИР\nNext Post:“ОММАВИЙ МАДАНИЯТ” ТУЗОҒИГА ТУШМАНГ.


ҚАНЧА ҚОНИНГ БЎЛСА — ВАТАН УЧУН ТЎК, ҚАНЧА ШОНИНГ БЎЛСА — ВАТАННИ КЎТАР! - Ўзбекистон овози газетаси\nҚАНЧА ҚОНИНГ БЎЛСА — ВАТАН УЧУН ТЎК, ҚАНЧА ШОНИНГ БЎЛСА — ВАТАННИ КЎТАР!\nОнадек мунис Ватан... Ҳар нафасимиз сен билан, ҳар онимиз сенинг меҳринг-ла қоришиқ... Аждодларим сенинг дийдорингдан кўз узолмай яшаб ўтдилар, «юртидан айрилган гадодир» деб сенинг бағрингда кечган ҳар бир кунини шоҳликка тенглаб яшаб кетдилар... Мен сенга бутун борлиғим билан, дарахт каби илдизларим билан боғланиб яшаяпман... Энди ҳар бир ҳужайраси, жону жаҳони билан сенга боғланиб бораётган фарзандларга айтаман:\nЁзганда кўксимга тиғ уриб ёздим.\nҚон аслан ёруғлик. Ёруғлан, тиз чўк,\nҚанча қонинг бўлса — Ватан учун тўк,\nБошидан қанча кечмишлар кечиб, тупроғи тўзонлар, бағри сўзонлар бўлиб, фарзандларини бағрида асраб, тишида тишлаб, авайлаб келаётган онажон Ватан! Сенинг бағрингда ниҳолдек униб-ўсмоқ, товонларимиз тупроғингга ботиб гоҳи дадил-дадил, гоҳи ҳорғин-ҳорғин қадам ташламоқ, гоҳи яйраб-яшнаб, гоҳ мамнун, гоҳ маҳзун яшамоқ, кейин яна тупроғингга бош қўймоқ тақдирдир бизга... Озодликка етгунча, эркка эришгунча не жангу жадаллар, қанча кечмишлар ўтди бошингдан. Тарих қатларида йўқолиб кетмади улар, хотирларнинг кунжакларида қолиб кетмади улар, бари-бари шеърларимга томчи-томчи бўлиб сингиб қолдилар...\nМен Ватан сўзин қандай нафас билан айтаман,\nБу йўлда қайдан бошлаб, қай нуқтадан қайтаман.\nУ бир гўдак, мен уни қай тарзда улғайтаман,\nБилмам, ўзни англай деб кўз юмдимми қай фурсат?\nШу хил турфа ҳолатлар аста ростлай бошлар қад.\nЛампачироқ пилиги титраб, куяр кечалар,\nКелинчаклар бошини музга қўяр кечалар,\nЧақалоқдан отасин ҳидин туяр кечалар,\nКуёвлар қайтиб келмас, келган ғамни ғарамлаб,\nКелинчаклар фиғони: «Вой тўрам-ей, тўрам»лаб.\nҚад кўтараверади йиллар деворин йиқиб,\nБир тикилган маҳсини тўрт бор тўздириб, тикиб.\nКўрпасин бошга тортса, оёғи қолган чиқиб,\nҚийин кунлар қорида юпун, ивиган аёл,\nТирноғидан қон сизиб, кўсак чувиган аёл.\nЕтмиш икки томирим, жигарим, банди-бандим,\nОтам бўлсанг руҳингга садоқатдан айтайин,\nБолам бўлсанг ёнар жон, ёнар хатдан айтайин,\nМомом, онам айтганни мен бошқатдан айтайин,\nКўйлагим шамолидан баҳра олар Ватансан,\nМайсасида сочимнинг ҳиди қолар Ватансан.\nКўраман, хаёл суриб мардлар кетган йўл билан,\nЭтик изин соғинган чечакли ўнг-сўл билан,\nЖанг ханжарлари кесган йигирма миллион қўл билан,\nҒалаба байроғини кўтаришган Ватанни,\nКим разолатдан куйса, тенг куйишган Ватанни.\nШундай ғалаба барҳақ, ер билан кўк қўлласа,\nКеча-ю бугунги кун, виждону ўқ қўлласа,\nҲар улусин энг аввал чап кўкрак — чўғ қўлласа,\nСуян, абад нурамас қоя бўлар бу Ватан,\nАвлодларни кўтарган ғоя бўлар бу Ватан.\nБугун менинг кўксимда гул унадиган куним,\nДийдорингга термулиб жим, тинадиган куним,\nСутдан ҳалол юрт, Сенга сиғинадиган куним,\nБир четида қуёшдай онам ботган Ватан деб,\nБир четини қўриқлаб, отам ётган Ватан деб.\nҲар элни улуғ ишларга чорловчи байроғи бўлиши лозим... Бу Ватан байроғидир! Шу байроқни қўлидан қўймай, кўзларга суриб яшаган халқгина мангуликка дахлдор. Ватан байроғини юксалтирганларгина юксалгувсидир.\nБайроқ, байроқ. Нега сени аждодларим ўларида ҳам қўлида тутиб, боши узра кўтариб, ямоқ-ямоқ бўлиб кетсанг ҳам, қонлардан доғ-доғ бўлиб кетсанг ҳам ёвга бермай асрадилар?! Чунки сен Она Ватаннинг байроғисан, чунки сен жон тикарга арзийсан...\nЎтмишга қулоқ тут, бир садо келади: Байроғингни берма, байроғингни ёвга олдирма, байроқсиз юрма! Руҳингда музаффарлик тимсоли бўлмиш байроғинг ҳилпираб турсин!\nҲар элга бир байроқ керак ҳилпираган,\nҚўллар керак, кўтармоққа чидасалар.\nГарчанд мен бир девордирман, зах, нураган,\nЯраб бергум агар байроқ қадасалар.\nЕлкамгами, юрагимга, курагимга\nМаҳкам қаданг, кўтараман жоним билан.\nШамол бўлгум, хоин шамол тиниб қолса,\nҒубор инса юважакман қоним билан.\nОна элим, Сенга жоним, умрим ато,\nКетарканман, айланаркан чархи даввор,\nБитта девор кетди дегин, кетгунча то\nБайроғимни елкасида тутган девор.\nБугунингга қулоқ тут, бир садо келади: Байроғингни берма, байроғингни ёвга олдирма, байроқсиз юрма! Руҳингда музаффарлик тимсоли бўлмиш байроғинг ҳилпираб турсин!\nЎпаман байроғимни. Юксалган иймонимни,\nАрзигайдир мен уни йўлларида бош қўйсам.\nАрзигайдир бахш этсам Худо берган жонимни,\nАрзигайдир мен уни ичим, сиртимга кийсам.\nУ оддий байроқ эмас. У деб эллар куйинган,\nКўтарилса «миллий шон», тушса «миллий оҳ»дир у.\nДушманига бермасдан ўлганидан кейин ҳам\nНажмиддини Кубролар ёпишган байроқдир у.\nБайроқ бугун ҳам иймон – иймон сотилмагайдир,\nҚон кечган урушлар ё омон-омонларда ҳам.\nИймон йўли битта, у қайта ўтилмагайдир,\nУ деб жондан кечарлар бизнинг замонларда ҳам.\nКелажакка қулоқ тут, бир садо келади: Байроғингни берма, байроғингни ёвга олдирма, байроқсиз юрма! Руҳингда музаффарлик тимсоли бўлмиш байроғинг ҳилпираб турсин!\nТоки ғаним — ватанхўрлар\nВатан! Сен ўзинг онасан, қизларинг улғайиб сен каби меҳрибон оналарга айланадилар. Улар сенга оналик даъво қилмайдилар, улар сенга муносиб фарзанд ўстирган, сенинг бағрингда яшаётган мунисалар, нафисалардир...\nВатаним, онагинам. Гирдингда жилғадек оққаним-оққан бўлди... Пойингга чўксам, бошингга кўтардинг, пойгагингда оёқ ечсам, тўрингга чиқардинг.\nОта-ю онани танламайдилар, исму шарифни танламайдилар, қайси Ватанда туғилмоқни танламайдилар, булар манглайда ёзиғлиқ бўлади. Ватанлар кўп, лекин Сен ягонасан, онажоним Ўзбекистон! Меҳринг тўла бағримга боламни босиб шивирлайман:\nКўп чиқдим мен Ватанимнинг тўрига,\nПойгагида сенам оёқ еч, болам.\nЭкин эккин унинг қиру ўрига,\nТўкин эккин, эккин қолмай кеч, болам.\nЎзга юртлар шамоллари чақирди,\nКўз олгувчи жамоллари чақирди.\nБаланду баркамоллари чақирди,\nКетмадик биз. Кетолмадик ҳеч, болам.\nМомонг шу ерда чирқиллаб йўқлайди,\nБобонг оёғин узатиб ухлайди.\nКетсак улар... гўрларида йиғлайди,\nҚолган гаплар бари ёлғон, пуч, болам.\nОллоҳ бизга ўзга Ватан ёзмаган,\nБобосини, момосини босмаган,\nЮз тўфондан бир япроғи тўзмаган,\nМетин болам, қудрат болам, куч болам!\nКўп чиқдим мен Ватанимнинг тўрига...\nБирлашмаса эл эл бўлмайди, аҳиллашмаса халқ халқ бўлмайди. Қачон эл йўлини йўқотди, қачонки бирлашмаганида! Халқ қачон юпунлашди, қачонки ёвлашганида.... «Бўлинганни бўри ер», дейди халқ. Элат-элат, уруғ-аймоқ, хўжа-саид бўлиб эмас, бир халқ бўлиб, бир ўзак, бир мушт бўлиб, бирлашиб яшаган элнинг карвонлари бардавом, ишлари барорли бўлгувси, номи дунё харитасида мангу қолгувсидир!\nҚуёшим деб суйдим сени, ойим деб бошимда тутдим мудом. Тоғларингдан ғурурим нусха, виқорингдан кўксим андоза олди, даҳоларинг, анбиёларинг руҳидан, ёзмиш байтларидан руҳим сабоқ чиқарди, қиру адирларингни номалар каби ўқидим, саррин саболаринг, ҳофиз ҳаволаринг шеър шавқини руҳимга олиб келдилар. Болаларимнинг озода юракларида сенинг озод руҳингни улғайтирдим, булоқларинг суви янглиғ тоза юракларига сенинг меҳрингни сингдирдим... Дунёда неки муқаддаслик бор, ўша сенинг баҳойингдир, бебаҳо, Ватан!\nВатан! Қаердан бошланиб, қаерда тугайди сарҳадларинг... Дарёларингнинг боши қаерда, тоғларингнинг охири-чи? Ястаниб ётган кенгликларингнинг ибтидоси қаерда-ю, интиҳоси қаерда? Бағрингда бўй чўзган минорларинг, Бухорони балолардан қўриб ётган Балогардон Нақшбанд, Самарқанди азим бағрини нурга чулғаб ётган Соҳибқирону, мусулмон дунёсига ҳадис сабоқларини бериб ётган Имом Бухорий, Хоразм бағрида ётган Кубро-ю Паҳлавон Маҳмуд, Сурхонни қоровуллаб ётган Термизий боболарнинг, ҳар бирини айтай десанг, сафлари узун бўлган авлиё аждодларнинг манзилу маконлари қаердан бошланган? Албатта, бари сенинг остонангдан, ота ҳовлимизнинг бўсағасидан бошланган... ва ўша манзилга туташ барчаси...\nБу дунё йўллардан бунёд, умр йўлларда юришдан иборат. Юрсанг ҳам адо бўлмас йўллар... Бироқ, бу йўллар ичра бир йўл бор, угина чин, угина фидоликка арзийди. Бу эрк йўлидир! Кишансиз қўллар, занжирсиз оёқлар, қул бўлмаган руҳ билан юрмоқ дегани бу эрк йўли. Абадиятдан умидвор халқнинг йўлидир бу эрк йўли.... Кишансиз қуллар билан, озод руҳ билан яшамоқ қанчалар фароғатли, қанчалар фараҳли...\nШу йўлгина чин,\nБу йўлда юрмайсан, учасан,\nҚуллик ёмон, қарамлик ёмон... Башарият то бунёд бўлибдики, озодликка интилади. Руҳи озод инсонлар даҳолик намуналарини яратади, озод инсонлар қаҳрамонлик намуналарини кўрсатади... Озод халқгина боқий қолади.\nДунё оқ-у қора ранглар,\nШул рангларга кириб кетинг,\nТўймай қолсин кузатганлар —\nБосиб-босмай юриб кетинг.\nЮк бўлса гар, бахт юк бўлсин,\nБаргларингиз кўм-кўк бўлсин,\nКўзларингиз қуруқ бўлсин —\nСархушликдан эриб кетинг.\nҚайғуларни кичрайтириб —\nКўкракларни кериб кетинг.\nЁриқ, дарз топмасин ёғий,\nЭлингизнинг эллашмоғин —\nТайинланг. Буюриб кетинг!\nФақат ерни мола қилиб,\nУмр ўтмасин вола қилиб,\nБолангизга бола қилиб —\nОзодликни бериб кетинг!\nТуну кун нидо қилдим, Ватанимни паноҳингда асра деб, элимни мутеъ, халқимни ночор қилма деб... Қаламимни қонимга ботириб шеърлар ёздим, шу юрт юксалсин деб... Боболарим шундай яшаб ўтдилар, момоларим шундай яшаб ўтдилар. Шукр, бугун юртда озодлик нашъаси, яшамоқ фароғати устувор...\nЎзингда бир наъра уйғот.\nСилкинсин ҳар томир, ҳар зарра, уйғот!\nЎзингни ҳар куни беш карра уйғот,\nЖисму жонни уйғот,\nБирман деб чекинма. Оллоҳ минг қилгай,\nТор нажот йўлидан қўрқма, кенг қилгай,\nЕрсан, у кўтаргай, кўкка тенг қилгай,\nТик тизларга ўзи бергай қувватни!\nМозийдан тилсим шарҳ, хомалар келар,\nТўфонда адашган кемалар келар,\nЭзилган, тўзғиган номалар келар,\nЎзинг тиклагайсан бу сирли хатни.\nЖазм эт, сарбадорлик кулоҳини кий,\nБилмайсан, қонингда қанча сир, ваҳий,\nҚонингда қичқирар қанчалаб доҳий,\nУйғотмоқлик учун одамиятни!\nСен эй, мизғиб, мудраб бораётган дўст,\nУ қонлар жисмингни қилгайлар тўс-тўс,\nҲар лаҳзада уйғон! Ҳар лаҳзада ўс!\nЎстир, Худо деган шу мамлакатни!\nЮрт узра шундай фараҳ, шундай нашъу намо кезаётир! Руҳ бошдин оёқ фараҳни кийинган, кўнгил байрамона шавқларга тўйинган. Ватан узра байрам, ватандошлар байрами. Борлиққа тўйхат тарқагандек гўё... Бу каби тантаналар аввало шоир руҳида бошланади. Ҳа, шоир руҳида бошлансагина, халқ руҳига кўчади...\nВатаним, онагинам! Бағрингдаги байрамлар бардавом бўлсин! Юртдошим! Бу байрамлар сеникидир, она Ватаннинг байрамида байроқдек ғолиб ва музаффар бўлайлик!\nҲозирлан, бир шиддат, шахт келаётир,\nЙўлда сенмас, кўк дарахт келаётир.\nВатан деб аталган қадргоҳларда,\nБайроқдек ҳилпирар, вақт келаётир!